title: 2011/853/ΕΕ: Απόφαση του Συμβουλίου, της 29ης Νοεμβρίου 2011 , για την εξ ονόματος της Ένωσης υπογραφή της Ευρωπαϊκής σύμβασης για τη νομική προστασία των υπηρεσιών που βασίζονται ή συνίστανται στην πρόσβαση υπό όρους

text:
               20.12.2011

               EL

               Επίσημη Εφημερίδα της Ευρωπαϊκής Ένωσης

               L 336/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 29ης Νοεμβρίου 2011
   για την εξ ονόματος της Ένωσης υπογραφή της Ευρωπαϊκής σύμβασης για τη νομική προστασία των υπηρεσιών που βασίζονται ή συνίστανται στην πρόσβαση υπό όρους
   (2011/853/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114 σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 16 Ιουλίου 1999 το Συμβούλιο εξουσιοδότησε την Επιτροπή να διαπραγματευθεί στο πλαίσιο του Συμβουλίου της Ευρώπης, εξ ονόματος της Ευρωπαϊκής Κοινότητας, σύμβαση σχετική με τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους.

               (2)

               Η Ευρωπαϊκή σύμβαση για τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους («Σύμβαση») εκδόθηκε από το Συμβούλιο της Ευρώπης στις 24 Ιανουαρίου 2001.

               (3)

               Η σύμβαση εγκαθιδρύει ένα κανονιστικό πλαίσιο που είναι σχεδόν πανομοιότυπο με αυτό που θεσπίζει η οδηγία 98/84/ΕΚ του Ευρωπαϊκού Κοινοβουλίου και του Συμβουλίου, της 20ής Νοεμβρίου 1998, για τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους (1).

               (4)

               Η σύμβαση τέθηκε σε ισχύ την 1η Ιουλίου 2003 και παραμένει ανοιχτή προς υπογραφή από την Ένωση και τα κράτη μέλη της.

               (5)

               Η υπογραφή της σύμβασης θα συμβάλει στην επέκταση της εφαρμογής διατάξεων παρόμοιων με εκείνων της οδηγίας 98/84/ΕΚ πέρα από τα σύνορα της Ένωσης και στη θέσπιση ενός δικαίου υπηρεσιών που βασίζονται στην παροχή πρόσβασης υπό όρους, το οποίο θα είναι κοινό στην ευρωπαϊκή ήπειρο.

               (6)

               Με την έκδοση της οδηγίας 98/84/ΕΚ, η Ένωση άσκησε την εσωτερική της αρμοδιότητα στους τομείς που καλύπτει η σύμβαση εκτός όσον αφορά τα άρθρα 6 και 8, καθ’ όσον το άρθρο 8 αφορά τα μέτρα του άρθρου 6. Συνεπώς, η σύμβαση θα πρέπει να υπογραφεί τόσο από την Ένωση όσο και από τα κράτη μέλη της.

               (7)

               Η σύμβαση θα πρέπει να υπογραφεί εξ ονόματος της Ένωσης, με την επιφύλαξη της σύναψής της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Παρέχεται η εξουσιοδότηση να υπογραφεί εξ ονόματος της Ένωσης η Ευρωπαϊκή σύμβαση για τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους, με την επιφύλαξη της σύναψης της σύμβασης.
   Το κείμενο της σύμβασης προσαρτάται στην παρούσα απόφαση.
   Άρθρο 2
   Η πρόεδρος του Συμβουλίου εξουσιοδοτείται να ορίσει το αρμόδιο πρόσωπο ή τα αρμόδια πρόσωπα να υπογράψουν, εξ ονόματος της Ένωσης, τη σύμβαση.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 29 Νοεμβρίου 2011.

            Για το Συμβούλιο

            Η Πρόεδρος

         K. SZUMILAS

      (1)  ΕΕ L 320 της 28.11.1998, σ. 54.
    ---documentbreak---

               20.12.2011

               EL

               Επίσημη Εφημερίδα της Ευρωπαϊκής Ένωσης

               L 336/2

         ΜΕΤΑΦΡΑΣΗ
   ΕΥΡΩΠΑΪΚΉ ΣΫΜΒΑΣΗ ΓΙΑ ΤΗ ΝΟΜΙΚΉ ΠΡΟΣΤΑΣΊΑ ΤΩΝ ΥΠΗΡΕΣΙΏΝ ΠΟΥ ΒΑΣΊΖΟΝΤΑΙ Ή ΣΥΝΊΣΤΑΝΤΑΙ ΣΤΗΝ ΠΑΡΟΧΉ ΠΡΌΣΒΑΣΗΣ ΥΠΌ ΌΡΟΥΣ
   ΠΡΟΟΙΜΙΟ
   Τα κράτη μέλη του Συμβουλίου της Ευρώπης, τα λοιπά κράτη και η Ευρωπαϊκή Κοινότητα, που υπογράφουν την παρούσα σύμβαση,
   Έχοντας υπόψη ότι σκοπός του Συμβουλίου της Ευρώπης είναι η σύσφιγξη των σχέσεων μεταξύ των μελών του·
   Έχοντας υπόψη τη σύσταση αριθ. R (91) 14 της επιτροπής υπουργών σχετικά με τη νομική προστασία των κρυπτογραφημένων τηλεοπτικών υπηρεσιών·
   Θεωρώντας ότι η πειρατεία αποκωδικοποιητών κρυπτογραφημένων τηλεοπτικών υπηρεσιών εξακολουθεί να αποτελεί πρόβλημα σε όλη την Ευρώπη·
   Σημειώνοντας ότι νέοι τύποι υπηρεσιών και εξοπλισμού πρόσβασης υπό όρους, όπως και νέες μορφές παράνομης πρόσβασης σε αυτές, έχουν εμφανιστεί μετά την έκδοση της προαναφερόμενης σύστασης·
   Σημειώνοντας τη μεγάλη διαφορά που υπάρχει στα ευρωπαϊκά κράτη σε θέματα νομοθεσίας που διέπει την προστασία των υπηρεσιών που βασίζονται ή συνίστανται στην παροχή πρόσβασης υπό όρους·
   Σημειώνοντας ότι η παράνομη πρόσβαση απειλεί την οικονομική βιωσιμότητα οργανισμών που παρέχουν ραδιοτηλεοπτικές υπηρεσίες και υπηρεσίες της κοινωνίας της πληροφορίας και, κατά συνέπεια, είναι δυνατόν να επηρεάζει την ποικιλία των προγραμμάτων και των υπηρεσιών που προσφέρονται στο κοινό·
   Έχοντας την πεποίθηση ότι θα πρέπει να ακολουθηθεί μια κοινή πολιτική που να στοχεύει στην προστασία των υπηρεσιών που βασίζονται ή συνίστανται στην παροχή πρόσβασης υπό όρους·
   Έχοντας την πεποίθηση ότι οι ποινικές, διοικητικές και λοιπές κυρώσεις δύνανται να διαδραματίσουν αποτελεσματικό ρόλο στην πρόληψη παράνομων δραστηριοτήτων που στρέφονται κατά των υπηρεσιών πρόσβασης υπό όρους·
   Πιστεύοντας ότι θα πρέπει να δοθεί ιδιαίτερη προσοχή στις παράνομες δραστηριότητες οι οποίες διεξάγονται για εμπορικούς σκοπούς·
   Λαμβάνοντας υπόψη τα υφιστάμενα διεθνή μέσα, τα οποία περιέχουν διατάξεις για την προστασία των υπηρεσιών που βασίζονται ή συνίστανται στην παροχή πρόσβασης υπό όρους,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   ΤΜΗΜΑ I

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Αντικείμενο και σκοπός
   Η παρούσα σύμβαση αναφέρεται στις υπηρεσίες της κοινωνίας της πληροφορίας και στις ραδιοτηλεοπτικές υπηρεσίες που προσφέρονται έναντι αμοιβής και οι οποίες βασίζονται ή συνίστανται στην παροχή πρόσβασης υπό όρους. Σκοπός της παρούσας σύμβασης είναι να καταστήσει παράνομες στο έδαφος των μερών ορισμένες δραστηριότητες που κάνουν εφικτή τη μη επιτρεπόμενη πρόσβαση σε προστατευόμενες υπηρεσίες και να εξασφαλίσει την προσέγγιση των νομοθεσιών των μερών στο πεδίο αυτό.
   Άρθρο 2
   Ορισμοί
   Για τους σκοπούς της παρούσας σύμβασης ως:

               α)

               «προστατευόμενη υπηρεσία» θεωρείται μία από τις ακόλουθες υπηρεσίες, όταν η παροχή της γίνεται έναντι αμοιβής και βάσει πρόσβασης υπό όρους:

                           —

                           οι υπηρεσίες τηλεοπτικών προγραμμάτων, όπως αυτές ορίζονται στο άρθρο 2 της Ευρωπαϊκής σύμβασης για τη διασυνοριακή τηλεόραση, όπως τροποποιήθηκε,

                           —

                           οι υπηρεσίες ραδιοφωνικής μετάδοσης, δηλαδή η ενσύρματη ή ασύρματη μετάδοση, συμπεριλαμβανομένης της δορυφορικής, ραδιοφωνικών προγραμμάτων για το κοινό,

                           —

                           οι υπηρεσίες της κοινωνίας των πληροφοριών νοούμενες ως υπηρεσίες παρεχόμενες διά της ηλεκτρονικής οδού, εξ αποστάσεως και μετά από αίτηση του αποδέκτη των υπηρεσιών,

                     ή η παροχή πρόσβασης υπό όρους στις προαναφερθείσες υπηρεσίες, θεωρούμενη ως ανεξάρτητη υπηρεσία

               β)

               «πρόσβαση υπό όρους» θεωρείται οποιοδήποτε τεχνικό μέτρο ή/και διάταξη από την οποία εξαρτάται η πρόσβαση σε καταληπτή μορφή, και η οποία υπόκειται σε προηγούμενη ατομική έγκριση, σε μία από τις υπηρεσίες που αναφέρονται στο στοιχείο α) του παρόντος άρθρου·

               γ)

               «συσκευή για την πρόσβαση υπό όρους» θεωρείται οποιοσδήποτε εξοπλισμός, λογισμικό ή/και διάταξη που έχει σχεδιαστεί ή προσαρμοστεί έτσι ώστε να καθιστά δυνατή την πρόσβαση σε καταληπτή μορφή σε μία από τις υπηρεσίες που αναφέρονται στο στοιχείο α) του παρόντος άρθρου·

               δ)

               «παράνομη συσκευή» θεωρείται οποιοσδήποτε εξοπλισμός, λογισμικό ή/και διάταξη που έχει σχεδιαστεί ή προσαρμοστεί, ώστε να καθιστά δυνατή την πρόσβαση σε καταληπτή μορφή σε μία από τις υπηρεσίες που αναφέρονται στο στοιχείο α) του παρόντος άρθρου χωρίς την έγκριση του φορέα παροχής της υπηρεσίας.

         Άρθρο 3
   Δικαιούχοι
   Η παρούσα σύμβαση εφαρμόζεται σε κάθε φυσικό ή νομικό πρόσωπο το οποίο προσφέρει προστατευόμενη υπηρεσία, όπως αυτή ορίζεται ανωτέρω στο άρθρο 2 στοιχείο α), χωρίς να λαμβάνεται υπόψη η εθνικότητά του, όπως και το ζήτημα του κατά πόσον υπόκειται ή όχι στη δικαιοδοσία ενός των μερών.
   ΤΜΗΜΑ II

      ΠΑΡΑΝΟΜΕΣ ΔΡΑΣΤΗΡΙΟΤΗΤΕΣ

   Άρθρο 4
   Παραβάσεις
   Είναι παράνομη η διεξαγωγή των ακόλουθων δραστηριοτήτων στο έδαφος των μερών:

               α)

               η κατασκευή ή παραγωγή παράνομων συσκευών για εμπορικούς σκοπούς·

               β)

               η εισαγωγή παράνομων συσκευών για εμπορικούς σκοπούς·

               γ)

               η διανομή παράνομων συσκευών για εμπορικούς σκοπούς·

               δ)

               η πώληση ή εκμίσθωση παράνομων συσκευών για εμπορικούς σκοπούς·

               ε)

               η κατοχή παράνομων συσκευών για εμπορικούς σκοπούς·

               στ)

               η εγκατάσταση, συντήρηση ή αντικατάσταση παράνομων συσκευών για εμπορικούς σκοπούς·

               ζ)

               η εμπορική προώθηση, εμπορία ή διαφήμιση παράνομων συσκευών.

         Κάθε μέρος δύναται, οποτεδήποτε, με δήλωση απευθυνόμενη στο γενικό γραμματέα του Συμβουλίου της Ευρώπης, να δηλώσει ότι θα κηρύξει παράνομες και άλλες δραστηριότητες από αυτές που αναφέρονται στο στοιχείο α) του παρόντος άρθρου.
   ΤΜΗΜΑ III

      ΚΥΡΩΣΕΙΣ ΚΑΙ ΜΕΣΑ ΠΑΡΟΧΗΣ ΕΝΝΟΜΗΣ ΠΡΟΣΤΑΣΙΑΣ

   Άρθρο 5
   Κυρώσεις των παράνομων δραστηριοτήτων
   Τα μέρη θεσπίζουν μέτρα που καθιστούν τις παράνομες δραστηριότητες, οι οποίες αναφέρονται στο ανωτέρω άρθρο 4, τιμωρητέες με ποινικές, διοικητικές ή άλλες κυρώσεις. Τα μέτρα αυτά είναι αποτελεσματικά, αποτρεπτικά και ανάλογα προς τις δυνητικές επιπτώσεις της παράνομης δραστηριότητας.
   Άρθρο 6
   Μέτρα κατάσχεσης
   Τα μέρη εκδίδουν τα κατάλληλα μέτρα τα οποία είναι ενδεχομένως αναγκαία ώστε να είναι δυνατή η κατάσχεση και η δήμευση των παράνομων συσκευών ή του υλικού προώθησης, εμπορίας ή διαφήμισης που χρησιμοποιήθηκε για την τέλεση ενός αδικήματος, όπως και για την κατάσχεση όλων των κερδών και οικονομικών οφελών που προκύπτουν από την παράνομη δραστηριότητα.
   Άρθρο 7
   Αστικές διαδικασίες
   Τα μέρη εκδίδουν τα μέτρα που είναι αναγκαία ώστε να εξασφαλίζεται ότι οι φορείς παροχής προστατευόμενων υπηρεσιών, τα συμφέροντα των οποίων θίγονται από παράνομη δραστηριότητα που περιλαμβάνεται στο άρθρο 4, έχουν πρόσβαση στα κατάλληλα μέσα παροχής έννομης προστασίας, και, ιδίως, να μπορούν να ασκήσουν αγωγή αποζημίωσης και να επιτύχουν την έκδοση προσωρινής διαταγής ή τη λήψη άλλων ασφαλιστικών μέτρων, όπως και, κατά περίπτωση, να ζητήσουν την απόσυρση των παράνομων συσκευών από την αγορά.
   ΤΜΗΜΑ IV

      ΘΕΣΗ ΣΕ ΕΦΑΡΜΟΓΗ ΚΑΙ ΤΡΟΠΟΠΟΙΗΣΕΙΣ

   Άρθρο 8
   Διεθνής συνεργασία
   Τα μέρη δεσμεύονται να παρέχουν αμοιβαία συνδρομή για τη θέση σε εφαρμογή της παρούσας σύμβασης. Τα μέρη παρέχουν σε αμοιβαία βάση, σύμφωνα με τις διατάξεις των σχετικών μέσων διεθνούς δικαίου σε θέματα διεθνούς συνεργασίας στον ποινικό και διοικητικό τομέα και σύμφωνα με το εθνικό τους δίκαιο, τα ευρύτερα δυνατά μέτρα συνεργασίας στις έρευνες και στις δικονομικές διαδικασίες που σχετίζονται με ποινικά αδικήματα ή διοικητικές παραβάσεις που καθορίζονται στην παρούσα σύμβαση.
   Άρθρο 9
   Πολυμερείς διαβουλεύσεις
   1.   Τα μέρη πραγματοποιούν πολυμερείς διαβουλεύσεις στο πλαίσιο του Συμβουλίου της Ευρώπης, εντός δύο ετών από την έναρξη της ισχύος της παρούσας σύμβασης και στη συνέχεια ανά διετία, οπωσδήποτε δε όποτε το ζητήσει ένα μέρος, με σκοπό να εξετάσουν την εφαρμογή της παρούσας σύμβασης καθώς και τη σκοπιμότητα της αναθεώρησής της ή τη διεύρυνση του πεδίου ορισμένων από τις διατάξεις της, ειδικότερα όσον αφορά τους ορισμούς που περιέχονται στο άρθρο 2. Οι διαβουλεύσεις αυτές πραγματοποιούνται σε συναντήσεις τις οποίες συγκαλεί ο γενικός γραμματέας του Συμβουλίου της Ευρώπης.
   2.   Κάθε μέρος μπορεί να αντιπροσωπεύεται στις πολυμερείς διαβουλεύσεις από έναν ή περισσότερους εκπροσώπους. Κάθε μέρος διαθέτει δικαίωμα ψήφου. Κάθε κράτος το οποίο αποτελεί μέρος της παρούσας σύμβασης διαθέτει μία ψήφο. Επί θεμάτων που εμπίπτουν στο πεδίο αρμοδιότητάς της, η Ευρωπαϊκή Κοινότητα ασκεί το δικαίωμα ψήφου της και ψηφίζει με αριθμό δικαιωμάτων ίσο προς τον αριθμό των κρατών μελών που αποτελούν μέρη της παρούσας σύμβασης. Η Ευρωπαϊκή Κοινότητα δεν ψηφίζει όταν η ψηφοφορία αφορά θέμα το οποίο δεν εμπίπτει στο πεδίο των αρμοδιοτήτων της.
   3.   Κάθε κράτος που αναφέρεται στο άρθρο 12, παράγραφος 1, ή η Ευρωπαϊκή Κοινότητα, που δεν αποτελεί μέρος της παρούσας σύμβασης, μπορεί να εκπροσωπείται στις συναντήσεις διαβούλευσης από έναν παρατηρητή.
   4.   Μετά από κάθε διαβούλευση, τα μέρη υποβάλουν στην Επιτροπή των υπουργών του Συμβουλίου της Ευρώπης έκθεση για τη διαβούλευση και για τη λειτουργία της παρούσας σύμβασης, συμπεριλαμβάνοντας, εφόσον το κρίνουν αναγκαίο, προτάσεις τροποποίησης της σύμβασης.
   5.   Με την επιφύλαξη των διατάξεων της παρούσας σύμβασης, τα μέρη θεσπίζουν τον κανονισμό διεξαγωγής των συναντήσεων διαβούλευσης.
   Άρθρο 10
   Τροποποιήσεις
   1.   Κάθε μέρος μπορεί να προτείνει τροποποιήσεις της παρούσας σύμβασης.
   2.   Κάθε πρόταση για τροποποίηση γνωστοποιείται στο γενικό γραμματέα του Συμβουλίου της Ευρώπης, ο οποίος την κοινοποιεί στα κράτη μέλη του Συμβουλίου της Ευρώπης, στα λοιπά κράτη μέλη της Ευρωπαϊκής Πολιτιστικής Σύμβασης, στην Ευρωπαϊκή Κοινότητα και σε κάθε κράτος μη-μέλος το οποίο έχει προσχωρήσει ή έχει προσκληθεί να προσχωρήσει στην παρούσα σύμβαση, σύμφωνα με τις διατάξεις του άρθρου 13.
   3.   Κάθε προτεινόμενη τροποποίηση, σύμφωνα με τις διατάξεις της προηγούμενης παραγράφου, εξετάζεται εντός έξι μηνών από την ημερομηνία της διαβίβασής της από τον Γενικό Γραμματέα, στο πλαίσιο συνάντησης πολυμερούς διαβούλευσης, όπου η τροποποίηση αυτή μπορεί να εγκριθεί με την πλειοψηφία των δύο τρίτων των κρατών που έχουν επικυρώσει τη σύμβαση.
   4.   Το κείμενο που έχει εγκριθεί από τη σύσκεψη πολυμερούς διαβούλευσης υποβάλλεται στην Επιτροπή υπουργών για έγκριση. Μετά την έγκριση αυτή, το κείμενο της τροποποίησης διαβιβάζεται στα μέρη για αποδοχή.
   5.   Κάθε τροποποίηση αρχίζει να ισχύει την τριακοστή ημέρα αφότου όλα τα μέρη ειδοποιήσουν το γενικό γραμματέα ότι την έχουν αποδεχθεί.
   6.   Στη βάση σύστασης που διατυπώνει μία συνάντηση πολυμερούς διαβούλευσης, η Επιτροπή υπουργών δύναται να αποφασίσει, με την πλειοψηφία που προβλέπεται στο άρθρο 20 στοιχείο δ) του καταστατικού του Συμβουλίου της Ευρώπης και με ομόφωνη ψήφο των αντιπροσώπων των μερών που δικαιούνται να μετέχουν στις συνεδριάσεις της Επιτροπής υπουργών, ότι η συγκεκριμένη τροποποίηση θα αρχίσει να ισχύει με την εκπνοή περιόδου δύο ετών από την ημερομηνία κατά την οποία θα έχει διαβιβαστεί για αποδοχή, εκτός εάν ένα μέρος έχει καταθέσει στον γενικό γραμματέα του Συμβουλίου της Ευρώπης ένστασή του να τεθεί σε ισχύ. Σε περίπτωση που υποβληθεί τέτοια ένσταση, η τροποποίηση θα αρχίσει να ισχύει την πρώτη ημέρα του μήνα που έπεται της ημερομηνίας κατά την οποία το μέρος της σύμβασης, το οποίο υπέβαλε την ένσταση, θα έχει καταθέσει το έγγραφο αποδοχής στον γενικό γραμματέα του Συμβουλίου της Ευρώπης.
   7.   Εάν μία τροποποίηση έχει εγκριθεί από την Επιτροπή υπουργών, αλλά δεν έχει ακόμη τεθεί σε ισχύ σύμφωνα με τις διατάξεις των ανωτέρω παραγράφων 5 ή 6, ένα κράτος ή η Ευρωπαϊκή Κοινότητα δεν δύνανται να εκφράσουν τη συναίνεσή τους να δεσμευτούν από τη σύμβαση χωρίς να αποδεχθούν ταυτόχρονα την τροποποίηση αυτή.
   Άρθρο 11
   Σχέσεις με τις άλλες συμβάσεις ή συμφωνίες
   1.   Με την παρούσα σύμβαση δεν θίγονται τα δικαιώματα και οι υποχρεώσεις που απορρέουν από πολυμερείς διεθνείς συμβάσεις οι οποίες αφορούν ειδικά θέματα.
   2.   Τα μέρη της σύμβασης δύνανται να συνάπτουν μεταξύ τους διμερείς και πολυμερείς συμφωνίες σε θέματα που ρυθμίζονται από την παρούσα σύμβαση, για τους σκοπούς συμπλήρωσης ή ενίσχυσης των διατάξεων της τελευταίας ή για τη διευκόλυνση της εφαρμογής των αρχών που καθιερώνονται με αυτήν.
   3.   Εάν δύο ή περισσότερα μέρη έχουν ήδη συνάψει συμφωνία ή συνθήκη επί θέματος καλυπτόμενου από την παρούσα σύμβαση, ή όταν τα εν λόγω μέρη έχουν ορίσει με άλλον τρόπο τις σχέσεις τους που αφορούν στο θέμα αυτό, έχουν τη δυνατότητα να εφαρμόζουν την εν λόγω συμφωνία, συνθήκη ή ρύθμιση, αντί της παρούσας σύμβασης, εάν αυτό διευκολύνει τη διεθνή συνεργασία.
   4.   Στις αμοιβαίες τους σχέσεις, τα μέρη που είναι μέλη της Ευρωπαϊκής Κοινότητας εφαρμόζουν τους κανόνες της Κοινότητας και, συνεπώς, δεν εφαρμόζουν τους κανόνες που απορρέουν από την παρούσα σύμβαση παρά μόνο στο βαθμό που δεν υφίστανται κοινοτικοί κανόνες οι οποίοι να διέπουν το εν λόγω ιδιαίτερο θέμα.
   ΤΜΗΜΑ V

      ΤΕΛΙΚΕΣ ΔΙΑΤΑΞΕΙΣ

   Άρθρο 12
   Υπογραφή και έναρξη ισχύος
   1.   Η παρούσα σύμβαση ανοίγεται προς υπογραφή από τα κράτη μέλη του Συμβουλίου της Ευρώπης και τα λοιπά κράτη μέρη της Ευρωπαϊκής Πολιτιστικής Σύμβασης, καθώς και από την Ευρωπαϊκή Κοινότητα. Τα εν λόγω κράτη και η Ευρωπαϊκή Κοινότητα δύνανται να εκφράσουν τη συναίνεσή τους να δεσμευτούν:

               α)

               με την υπογραφή της σύμβασης χωρίς επιφύλαξη ως προς την επικύρωση, αποδοχή ή έγκριση· ή

               β)

               με την υπογραφή με επιφύλαξη ως προς την επικύρωση, αποδοχή ή έγκριση, ακολουθούμενη από επικύρωση, αποδοχή ή έγκριση.

         2.   Τα έγγραφα επικύρωσης ή έγκρισης κατατίθενται στον γενικό γραμματέα του Συμβουλίου της Ευρώπης.
   3.   Η παρούσα σύμβαση αρχίζει να ισχύει την πρώτη ημέρα του μηνός που έπεται της εκπνοής μιας περιόδου τριών μηνών μετά την ημερομηνία κατά την οποία τρία κράτη θα έχουν εκφράσει τη συναίνεσή τους να δεσμευτούν από τη σύμβαση, σύμφωνα με τις διατάξεις της προηγούμενης παραγράφου.
   4.   Σε ό,τι αφορά κάθε υπογράφον κράτος ή την Ευρωπαϊκή Κοινότητα, που θα έχει εκφράσει σε μεταγενέστερο χρόνο τη συναίνεση να δεσμευτεί από τη σύμβαση, αυτή θα αρχίσει να ισχύει την πρώτη ημέρα του μηνός που έπεται της εκπνοής μιας περιόδου τριών μηνών μετά την ημερομηνία που θα έχει εκφραστεί η συναίνεση για δέσμευση από τη σύμβαση, σύμφωνα με τις διατάξεις της παραγράφου 1.
   Άρθρο 13
   Προσχώρηση κρατών μη μελών στη σύμβαση
   1.   Μετά την έναρξη ισχύος της παρούσας σύμβασης, η Επιτροπή υπουργών του Συμβουλίου της Ευρώπης, θα μπορεί, μετά από διαβούλευση των μερών της σύμβασης, να καλέσει οποιοδήποτε κράτος δεν αναφέρεται στο άρθρο 12 παράγραφος 1, να προσχωρήσει στην παρούσα σύμβαση, με απόφαση που λαμβάνεται από την πλειοψηφία την οποία προβλέπει το άρθρο 20 στοιχείο δ) του καταστατικού του Συμβουλίου της Ευρώπης και με την ομόφωνη ψήφο των αντιπροσώπων των συμβαλλόμενων κρατών τα οποία δικαιούνται να μετέχουν στις συνεδριάσεις της Επιτροπής υπουργών.
   2.   Σε ό,τι αφορά κάθε κράτος το οποίο έχει προσχωρήσει, η σύμβαση θα αρχίσει να ισχύει την πρώτη ημέρα του μηνός που έπεται της εκπνοής μιας περιόδου τριών μηνών μετά την ημερομηνία κατάθεσης του εγγράφου προσχώρησης στον γενικό γραμματέα του Συμβουλίου της Ευρώπης.
   Άρθρο 14
   Εδαφική εφαρμογή
   1.   Κάθε κράτος ή η Ευρωπαϊκή Κοινότητα δύναται, τη στιγμή της υπογραφής ή της κατάθεσης του εγγράφου επικύρωσης, αποδοχής, έγκρισης ή προσχώρησης, να ορίσει το ή τα εδάφη στα οποία θα εφαρμόζεται η παρούσα σύμβαση.
   2.   Κάθε κράτος ή η Ευρωπαϊκή Κοινότητα δύναται, σε οποιοδήποτε μεταγενέστερο χρόνο και με δήλωση απευθυνόμενη στον γενικό γραμματέα του Συμβουλίου της Ευρώπης, να επεκτείνει την εφαρμογή της παρούσας σύμβασης σε οποιοδήποτε άλλο έδαφος οριζόμενο στην εν λόγω δήλωση. Η σύμβαση θα αρχίσει να ισχύει, ως προς το έδαφος αυτό, την πρώτη ημέρα του μηνός που έπεται της εκπνοής μιας περιόδου τριών μηνών από την ημερομηνία παραλαβής της δήλωσης από τον γενικό γραμματέα.
   3.   Κάθε δήλωση γενόμενη δυνάμει των δύο προηγουμένων παραγράφων θα μπορεί να αποσυρθεί, όσον αφορά οποιοδήποτε έδαφος έχει οριστεί στη δήλωση αυτή, με σχετική κοινοποίηση στον γενικό γραμματέα του Συμβουλίου της Ευρώπης. Η απόσυρση θα παράγει αποτελέσματα την πρώτη ημέρα του μηνός που έπεται της εκπνοής μιας περιόδου τριών μηνών μετά την ημερομηνία παραλαβής της κοινοποίησης από τον γενικό γραμματέα.
   Άρθρο 15
   Επιφυλάξεις
   Η παρούσα σύμβαση δεν επιδέχεται τη διατύπωση ουδεμίας επιφύλαξης.
   Άρθρο 16
   Διευθέτηση των διαφορών
   Σε περίπτωση διαφοράς μεταξύ των μερών ως προς την ερμηνεία ή την εφαρμογή της παρούσας σύμβασης, τα μέρη θα επιδιώκουν να επιτύχουν φιλική διευθέτηση της διαφοράς με διαπραγμάτευση ή με κάθε άλλο μη εχθρικό μέσο της επιλογής τους, περιλαμβανομένης της παραπομπής της διαφοράς σε διαιτητικό δικαστήριο, οι αποφάσεις του οποίου θα είναι δεσμευτικές για τα μέρη της διαφοράς.
   Άρθρο 17
   Καταγγελία
   1.   Κάθε μέρος δύναται, οποτεδήποτε, να καταγγείλει την παρούσα σύμβαση απευθύνοντας σχετική κοινοποίηση στον γενικό γραμματέα του Συμβουλίου της Ευρώπης.
   2.   Η εν λόγω καταγγελία παράγει αποτελέσματα την πρώτη ημέρα του μηνός που έπεται της εκπνοής μιας περιόδου τριών μηνών μετά την ημερομηνία παραλαβής της κοινοποίησης από τον γενικό γραμματέα.
   Άρθρο 18
   Κοινοποιήσεις
   Ο γενικός γραμματέας του Συμβουλίου της Ευρώπης κοινοποιεί στα κράτη μέλη του Συμβουλίου της Ευρώπης, στα λοιπά κράτη μέρη της Ευρωπαϊκής Πολιτιστικής Σύμβασης, στην Ευρωπαϊκή Κοινότητα και σε κάθε κράτος το οποίο έχει προσχωρήσει στην παρούσα σύμβαση:

               α)

               κάθε υπογραφή σύμφωνα με το άρθρο 12·

               β)

               την κατάθεση κάθε εγγράφου επικύρωσης, αποδοχής, έγκρισης ή προσχώρησης σύμφωνα με τα άρθρα 12 και 13·

               γ)

               κάθε ημερομηνία έναρξης ισχύος της παρούσας σύμβασης σύμφωνα με τα άρθρα 12 και 13·

               δ)

               κάθε δήλωση γενόμενη δυνάμει του άρθρου 4·

               ε)

               κάθε πρόταση τροποποίησης διατυπωθείσα δυνάμει του άρθρου 10·

               στ)

               οποιαδήποτε άλλη πράξη, ειδοποίηση ή κοινοποίηση που έχει σχέση με την παρούσα σύμβαση.

      Σε πίστωση των ανωτέρω, οι υπογράφοντες, δεόντως εξουσιοδοτημένοι για τον σκοπό αυτό, υπέγραψαν την παρούσα σύμβαση.
      Συνετάχθη στο Στρασβούργο, στις είκοσι τέσσερις Ιανουαρίου του δύο χιλιάδες ένα, στην αγγλική και στη γαλλική γλώσσα, το κείμενο των οποίων είναι εξίσου αυθεντικό, σε ένα μόνο αντίτυπο το οποίο κατατίθεται στο αρχείο του Συμβουλίου της Ευρώπης. Ο γενικός γραμματέας του Συμβουλίου της Ευρώπης διαβιβάζει κυρωμένο αντίγραφο σε καθένα από τα κράτη μέλη του Συμβουλίου της Ευρώπης, στα λοιπά κράτη μέρη της Ευρωπαϊκής Πολιτιστικής Σύμβασης, στην Ευρωπαϊκή Κοινότητα και σε κάθε κράτος το οποίο έχει προσχωρήσει στην παρούσα σύμβαση.


title: Απόφαση του Συμβουλίου, της 23ης Μαΐου 2011, σχετικά με τη σύναψη, εξ ονόματος της Ευρωπαϊκής Ένωσης, της συμφωνίας προστασίας και αειφόρου ανάπτυξης της περιοχής του πάρκου Πρεσπών

text:
               4.10.2011

               EL

               Επίσημη Εφημερίδα της Ευρωπαϊκής Ένωσης

               L 258/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 23ης Μαΐου 2011
   σχετικά με τη σύναψη, εξ ονόματος της Ευρωπαϊκής Ένωσης, της συμφωνίας προστασίας και αειφόρου ανάπτυξης της περιοχής του πάρκου Πρεσπών
   (2011/646/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Η οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων («η οδηγία-πλαίσιο της ΕΕ για τα ύδατα») (1) απαιτεί, όταν οι περιοχές λεκανών απορροής ποταμών εκτείνονται πέραν του εδάφους της Ένωσης, τα ενδιαφερόμενα κράτη μέλη να επιζητούν τον πρέποντα συντονισμό με τα οικεία τρίτα κράτη, προκειμένου να επιτευχθούν οι στόχοι της οδηγίας σε ολόκληρη την περιοχή λεκάνης απορροής ποταμού.

               (2)

               Στις 27 Ιουνίου 2006, το Συμβούλιο εξέδωσε απόφαση με την οποία εξουσιοδοτείται η Επιτροπή, εξ ονόματος της Ευρωπαϊκής Κοινότητας, να διαπραγματευτεί τη σύναψη διεθνούς συμφωνίας λεκάνης απορροής ποταμού για τη βελτίωση της συνεργασίας σε κοινές ευρωπαϊκές λεκάνες απορροής μεταξύ ορισμένων κρατών μελών και τρίτων χωρών.

               (3)

               Οι λίμνες των Πρεσπών και το περιβάλλον τους αποτελούν μοναδική φυσική περιοχή υψηλής οικολογικής σημασίας, που μπορεί να διατηρηθεί μόνο μέσω ολιστικής προσέγγισης σε κλίμακα λεκάνης απορροής.

               (4)

               Η συμφωνία για την προστασία και την αειφόρο ανάπτυξη της περιοχής του πάρκου Πρεσπών αποτέλεσε αντικείμενο διαπραγματεύσεων ανάμεσα στην Ευρωπαϊκή Επιτροπή, την Ελλάδα, την Αλβανία και την Πρώην Γιουγκοσλαβική Δημοκρατία της Μακεδονίας και συνιστά αναβάθμιση της υφιστάμενης συνεργασίας στην περιοχή, ενώ διαθέτει το δυναμικό να συμβάλει στην επιτυχή εφαρμογή της οδηγίας πλαίσιο της ΕΕ για τα ύδατα.

               (5)

               Η συμφωνία θα πρέπει να συναφθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ένωσης η συμφωνία προστασίας και αειφόρου ανάπτυξης της περιοχής του πάρκου Πρεσπών.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να παράσχει(-ουν), εξ ονόματος της Ένωσης, τη γνωστοποίηση που προβλέπεται στο άρθρο 18 της συμφωνίας, προκειμένου να εκφραστεί η συναίνεση της Ένωσης να δεσμευτεί από τη συμφωνία.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της (2).

      Βρυξέλλες, 23 Μαΐου 2011.

            Για το Συμβούλιο

            Ο Πρόεδρος

         MARTONYI J.

      (1)  ΕΕ L 327 της 22.12.2000, σ.1.

      (2)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης επιμελεία της Γενικής Γραμματείας του Συμβουλίου.
    ---documentbreak---

               4.10.2011

               EL

               Επίσημη Εφημερίδα της Ευρωπαϊκής Ένωσης

               L 258/2

         ΜΕΤΑΦΡΑΣΗ
   ΣΥΜΦΩΝΊΑ
   για την προστασία και αειφόρο ανάπτυξη της περιοχής του πάρκου Πρεσπών
   Τα Υπουργεία Περιβάλλοντος των τριών κρατών που μοιράζονται την περιοχή του πάρκου Πρεσπών και η Ευρωπαϊκή Ένωση, εφεξής καλούμενα «τα μέρη»,
   ΛΑΜΒΑΝΟΝΤΑΣ ΥΠΟΨΗ τη διακήρυξη των πρωθυπουργών των τριών κρατών, της 2ας Φεβρουαρίου 2000, σχετικά με τη δημιουργία του πάρκου Πρεσπών και την περιβαλλοντική προστασία και αειφόρο ανάπτυξη των Πρεσπών και της γύρω περιοχής,
   ΥΠΕΝΘΥΜΙΖΟΝΤΑΣ την κοινή δήλωση των πρωθυπουργών των τριών κρατών που μοιράζονται τη λεκάνη των Πρεσπών, της 27ης Νοεμβρίου 2009, στην Πύλη,
   ΘΕΩΡΩΝΤΑΣ ότι οι Πρέσπες και η περιβάλλουσα λεκάνη απορροής τους αποτελούν μοναδική φυσική περιοχή διεθνούς σπουδαιότητας, λόγω της γεωμορφολογίας, της οικολογίας, της βιοποικιλότητας και της πολιτισμικής σημασίας τους, ως ζωτικό ενδιαίτημα για τη διατήρηση ποικίλων σπάνιων ή/και ενδημικών ειδών πανίδας και χλωρίδας, ως τόπος φωλεασμού για διεθνώς απειλούμενα πουλιά, και ως χώρος διαφύλαξης σημαντικής αρχαιολογικής και παραδοσιακής κληρονομιάς,
   ΑΝΑΓΝΩΡΙΖΟΝΤΑΣ την κοινή ευθύνη τους για τη διατήρηση του οικοσυστήματος της λεκάνης απορροής των Πρεσπών και των συστατικών μερών του για τη φυσική ομορφιά τους, ως βάση για την οικονομική και κοινωνική ευημερία των κατοίκων τους και για τη δημιουργία ευκαιριών οικονομικής ανάπτυξης (συμπεριλαμβανομένης της γεωργίας, της αλιείας και του τουρισμού),
   ΠΕΠΕΙΣΜΕΝΟΙ ότι μόνο με την υιοθέτηση ολιστικής προσέγγισης σε κλίμακα λεκάνης απορροής μπορούν να διασφαλίσουν και να διατηρήσουν τη βιοποικιλότητα, τις κύριες λειτουργίες και τα οφέλη για τον άνθρωπο της λεκάνης των Πρεσπών,
   ΓΝΩΡΙΖΟΝΤΑΣ ότι οι μεμονωμένες πράξεις των χωρών δεν επαρκούν για να επιφέρουν τη διατήρηση των οικοσυστημάτων των Πρεσπών και της πολιτισμικής κληρονομιάς τους, βελτιώνοντας παράλληλα το βιοτικό επίπεδο των κατοίκων τους,
   ΕΠΙΘΥΜΩΝΤΑΣ να ενδυναμώσουν τη συνεργασία μεταξύ αρμοδίων υπηρεσιών και κοινωνικών εταίρων στα τρία κράτη για να διατηρήσουν και να προστατεύσουν τις μοναδικές οικολογικές αξίες της λεκάνης των Πρεσπών και να προλάβουν ή/και να αναστρέψουν τις αιτίες της υποβάθμισης των ενδιαιτημάτων της, όπως απαιτείται από τη διακήρυξη των πρωθυπουργών, της 2ας Φεβρουαρίου 2000,
   ΑΠΟΦΑΣΙΣΜΕΝΟΙ να διερευνήσουν τις κατάλληλες διαχειριστικές μεθόδους για την αειφόρο χρήση και προστασία των υδάτων και των υδάτινων οικοσυστημάτων των Πρεσπών, όπως απαιτείται από τη διακήρυξη των πρωθυπουργών, της 2ας Φεβρουαρίου 2000, και σύμφωνα με τις απαιτήσεις της οδηγίας πλαίσιο 2000/60/ΕΚ για τα νερά της ΕΕ και σχετικών οδηγιών,
   ΓΝΩΡΙΖΟΝΤΑΣ τη μακρά ιστορία χρήσης της περιοχής από τον άνθρωπο και τη συμβατότητα των παραδοσιακών χρήσεων με τη διατήρηση της φύσης,
   ΕΠΙΒΕΒΑΙΩΝΟΝΤΑΣ τη δέσμευσή τους για αειφόρο ανάπτυξη της λεκάνης απορροής των Πρεσπών που μπορεί να επέλθει με συνεκτικό τρόπο μέσω της διασυνοριακής συνεργασίας, σε συμφωνία με της αρχές της διαδικασίας ολοκλήρωσης της ΕΕ,
   ΣΥΝΕΚΤΙΜΩΝΤΑΣ τον διάλογο σχετικά με τον Δρίνο, που ξεκίνησε το 2009 μεταξύ αρμοδίων υπηρεσιών και κοινωνικών εταίρων προς την κατεύθυνση ανάπτυξης κοινού οράματος για την αειφόρο διαχείριση της λεκάνης του Δρίνου και την προώθηση της διασυνοριακής συνεργασίας,
   ΛΑΜΒΑΝΟΝΤΑΣ ΥΠΟΨΗ τις σχετικές διατάξεις των ισχυόντων διεθνών νομικών κειμένων στο πεδίο της περιβαλλοντικής προστασίας, στα οποία είναι συμβαλλόμενα μέρη ή τα έχουν υπογράψει,
   ΥΠΕΝΘΥΜΙΖΟΝΤΑΣ τις ισχύουσες διμερείς συμφωνίες μεταξύ των μερών που αφορούν τη συνεργασία στον τομέα της περιβαλλοντικής προστασίας και αειφόρου ανάπτυξης,
   ΛΑΜΒΑΝΟΝΤΑΣ υπόψη ότι ένα εκ των μερών αποτελεί κράτος μέλος της Ευρωπαϊκής Ένωσης, ένα εκ των μερών αποτελεί χώρα υποψήφια προς ένταξη στην ΕΕ και ένα εκ των μερών αποτελεί πιθανή υποψήφια χώρα προς ένταξη στην ΕΕ, καθώς και ότι τα τελευταία δύο κράτη έχουν επίσης συνάψει συμφωνία σταθεροποίησης και σύνδεσης με την ΕΕ,
   ΑΝΑΓΝΩΡΙΖΟΝΤΑΣ τη διαφοροποιημένη αλλά συμπληρωματική ικανότητα των κυβερνητικών και μη κυβερνητικών οργανισμών των τριών κρατών μερών αναφορικά με τη διατήρηση και διαχείριση της περιοχής των Πρεσπών,
   ΣΥΝΕΚΤΙΜΩΝΤΑΣ την πείρα που έχει αποκτηθεί από την τριμερή συνεργασία στο πλαίσιο του πάρκου Πρεσπών από το 2000, με τη λειτουργία της προσωρινής συντονιστικής επιτροπής και της Γραμματείας της,
   ΛΑΜΒΑΝΟΝΤΑΣ ΥΠΟΨΗ το στρατηγικό σχέδιο δράσης για την αειφόρο ανάπτυξη του πάρκου Πρεσπών που έχει εκπονηθεί στο πλαίσιο της προσωρινής συντονιστικής επιτροπής και της Γραμματείας της,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   ΜΕΡΟΣ I

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Ορισμοί
   Για τους σκοπούς της παρούσας συμφωνίας:

               —

               Η «περιοχή του πάρκου Πρεσπών» (η «περιοχή») είναι η γεωγραφική περιοχή της επικράτειας των τριών κρατών που περιλαμβάνεται στη λεκάνη απορροής των Πρεσπών, η οποία περιλαμβάνει επιφανειακά και καταλλήλως καθορισμένα υπόγεια ύδατα, και η οποία ανακηρύχθηκε διασυνοριακή προστατευόμενη περιοχή στη διακήρυξη της 2ας Φεβρουαρίου 2000.

               —

               «Διασυνοριακή επίπτωση» είναι οποιαδήποτε επίδραση στο περιβάλλον μιας περιοχής υπό τη δικαιοδοσία ενός μέρους, συμπεριλαμβανομένων αρνητικών επιδράσεων στην ανθρώπινη υγεία και ασφάλεια, στη χλωρίδα, την πανίδα, στο έδαφος, τον αέρα, το νερό, το κλίμα, στο τοπίο και τα ιστορικά μνημεία ή σε άλλους φυσικούς σχηματισμούς ή στην αλληλεπίδραση μεταξύ αυτών των παραγόντων, καθώς και επιδράσεις στην πολιτιστική κληρονομιά ή τις κοινωνικο-οικονομικές συνθήκες, που προκύπτουν από μεταβολές αυτών των παραγόντων, εξαιτίας μιας αλλαγής, η φυσική προέλευση της οποίας βρίσκεται εξ ολοκλήρου ή εν μέρει στην περιοχή που εμπίπτει στη δικαιοδοσία άλλου μέρους.

         Άρθρο 2
   Σκοπός της συμφωνίας
   Τα μέρη συνεργάζονται ώστε να διασφαλίσουν την ολοκληρωμένη προστασία του οικοσυστήματος και την αειφόρο ανάπτυξη της περιοχής του πάρκου Πρεσπών, συμπεριλαμβανομένης της κατάρτισης ολοκληρωμένων σχεδίων διαχείρισης της λεκάνης απορροής, σύμφωνα με τα διεθνή πρότυπα και τα πρότυπα της Ευρωπαϊκής Ένωσης.
   ΜΕΡΟΣ II

      ΑΡΧΕΣ ΣΥΝΕΡΓΑΣΙΑΣ

   Άρθρο 3
   Βασικές υποχρεώσεις
   1.   Για την επίτευξη των στόχων του άρθρου 2, τα μέρη λαμβάνουν τα αναγκαία μέτρα και εφαρμόζουν τις βέλτιστες διαθέσιμες τεχνικές, μεμονωμένα ή σε συνεργασία, με τήρηση των αρχών της κυρίαρχης ισότητας, της εδαφικής ακεραιότητας, του αμοιβαίου οφέλους και της καλής πίστης, προκειμένου:

               α)

               να διαχειρίζονται με σύνεση την ποιότητα και ποσότητα των υδάτων των Πρεσπών, αποδίδοντας ιδιαίτερη προσοχή στη στάθμη των υδάτων και των δύο λιμνών·

               β)

               να προλαμβάνουν, ελέγχουν και μειώνουν τη ρύπανση των υδάτων της περιοχής του πάρκου Πρεσπών·

               γ)

               να προστατεύουν και να διατηρούν τη βιοποικιλότητα της περιοχής κυρίως μέσω της προστασίας των ενδημικών, σπάνιων, απειλούμενων ή κινδυνευόντων ειδών χλωρίδας και πανίδας και μέσω της αποκατάστασης και διαχείρισης ευαίσθητων ενδιαιτημάτων, καθώς και οικοσυστημάτων και των οικοσυστημικών υπηρεσιών, βάσει της διεθνούς και ενωσιακής νομοθεσίας, συμπεριλαμβανομένων της οδηγίας 92/43/ΕΟΚ και της οδηγίας 2009/147/ΕΚ και της ενωσιακής πολιτικής για τη βιοποικιλότητα·

               δ)

               να προστατεύουν το έδαφος από τη διάβρωση, την υποβάθμιση, τις μολύνσεις και τη ρύπανση·

               ε)

               να εξασφαλίζουν, προωθούν και ελέγχουν τη συνετή χρήση των φυσικών πόρων και την αειφόρο ανάπτυξη της περιοχής του πάρκου Πρεσπών·

               στ)

               να αποτρέπουν την εισαγωγή και την εκτροφή ξενικών ειδών πανίδας και χλωρίδας·

               ζ)

               να ρυθμίζουν αποτελεσματικά τις δραστηριότητες που έχουν ή δύνανται να έχουν αρνητικές επιπτώσεις στην περιοχή του πάρκου Πρεσπών, ώστε να αποτρέπουν ή να ελαχιστοποιούν αυτές τις συνέπειες.

         2.   Γι’ αυτόν τον σκοπό τα μέρη:

               α)

               εκπονούν και εφαρμόζουν ολοκληρωμένα σχέδια διαχείρισης και προγράμματα για την προστασία και αειφόρο ανάπτυξη της περιοχής, σύμφωνα με το στρατηγικό σχέδιο δράσης για την αειφόρο ανάπτυξη του πάρκου Πρεσπών·

               β)

               αναπτύσσουν συνεκτικές στρατηγικές για χωροταξικά, πολεοδομικά και λοιπά σχέδια χρήσεων γης, καθώς και για σχέδια διαχείρισης προστατευόμενων περιοχών, ώστε να εξασφαλίζουν τη διαχείριση της γης στη λεκάνη απορροής σύμφωνα με την αρχή της αειφόρου ανάπτυξης και την αυξημένη προστασία που απαιτείται για την περιοχή, βάσει της διεθνούς και ενωσιακής νομοθεσίας, συμπεριλαμβανομένων της οδηγίας 92/43/ΕΟΚ και της οδηγίας 2009/147/ΕΚ·

               γ)

               εγκρίνουν και εφαρμόζουν πιστά τα περιβαλλοντικά πρότυπα και κριτήρια για τη λεκάνη απορροής, όπως περιγράφονται στο άρθρο 4·

               δ)

               θεσπίζουν και εφαρμόζουν νομικά, διοικητικά, οικονομικά, χρηματοδοτικά και τεχνικά μέτρα, ώστε να εξασφαλίσουν:

                           i)

                           την εφαρμογή, στον μέγιστο δυνατό βαθμό, αειφόρου γεωργίας και κτηνοτροφίας χαμηλής έντασης, βάσει της φέρουσας ικανότητας της περιοχής, καθώς και αλιευτικών ρυθμίσεων συμβατών με την έννοια της συνετής χρήσης·

                           ii)

                           τη διαχείριση των οικιακών και γεωργικών αποβλήτων σύμφωνα με τις βέλτιστες διαθέσιμες τεχνικές·

                           iii)

                           τη βελτίωση και τον εκσυγχρονισμό των οδικών και τηλεπικοινωνιακών δικτύων και άλλων κοινωνικών υποδομών και υπηρεσιών κατά τρόπο συμβατό με την προστασία της βιοποικιλότητας, τη διατήρηση των προστατευόμενων περιοχών και την αειφόρο ανάπτυξη της περιοχής του πάρκου Πρεσπών·

               ε)

               διευκολύνουν την τακτική ανταλλαγή ιδεών μεταξύ των μερών, διατηρούν την παραδοσιακή αρχιτεκτονική και τα μνημεία, αναπτύσσουν και εφαρμόζουν κοινή στρατηγική για την τουριστική ανάπτυξη της περιοχής και προάγουν την ευαισθητοποίηση του κοινού και την περιβαλλοντική εκπαίδευση ως μέσα για την επίτευξη τοπικών λύσεων·

               στ)

               προωθούν την ταχεία, πλήρη και αποτελεσματική άσκηση των δικαιωμάτων των κατοίκων της λεκάνης απορροής όσον αφορά την πρόσβαση σε περιβαλλοντική πληροφόρηση, τη συμμετοχή του κοινού στη λήψη αποφάσεων για περιβαλλοντικά θέματα, καθώς και την πρόσβαση στη δικαιοσύνη γι’ αυτά τα θέματα·

               ζ)

               καθιερώνουν και διατηρούν αποτελεσματικό σύστημα παρακολούθησης με βάση κοινά πρότυπα, για να παρατηρούν, διαχειρίζονται και ελέγχουν την περιβαλλοντική κατάσταση των λιμνών και της λεκάνης απορροής τους·

               η)

               σε περίπτωση έκτακτης ανάγκης, θεσπίζουν κοινά μέτρα για την ταχεία εκτίμηση και τον μετριασμό των επιπτώσεων.

         Άρθρο 4
   Περιβαλλοντικά πρότυπα και κριτήρια
   1.   Τα μέρη της συμφωνίας, με την υποστήριξη της επιτροπής που περιγράφεται στο άρθρο 10, καθορίζουν τα ακριβή κριτήρια, πρότυπα, όρια και στόχους για την προστασία, διατήρηση και ανάπτυξη της περιοχής, σε συμφωνία με τους στόχους του άρθρου 2.
   2.   Γι’ αυτόν τον σκοπό, τα μέρη λαμβάνουν τα κατάλληλα μέτρα προκειμένου:

               α)

               να τηρήσουν τις νομικές δεσμεύσεις που απορρέουν από διεθνείς και ενωσιακούς κανόνες και πρότυπα για την προστασία και διατήρηση των λιμνών και της λεκάνης απορροής τους·

               β)

               να προσαρμόσουν σχετικά εθνικά περιβαλλοντικά πρότυπα και κριτήρια στις τοπικές συνθήκες και απαιτήσεις της λεκάνης απορροής·

               γ)

               να απαιτήσουν τη χρήση της βέλτιστης διαθέσιμης τεχνολογίας και σύγχρονων περιβαλλοντικών πρακτικών.

         Άρθρο 5
   Αειφόρος διαχείριση των υδάτων
   Τα μέρη συμφωνούν να συνεργάζονται για τη διαχείριση των υδάτων της περιοχής του πάρκου Πρεσπών σύμφωνα με τις αρχές της αειφορίας. Στη συνεργασία αυτή περιλαμβάνεται η ολοκληρωμένη διαχείριση των επιφανειακών και υπογείων υδατικών πόρων σε επίπεδο λεκάνης απορροής, βάσει της οδηγίας 2000/60/ΕΚ και σχετικών οδηγιών, η οποία θα εξασφαλίσει:

               α)

               νερό σε επαρκή ποσότητα και κατάλληλη ποιότητα για σκοπούς ύδρευσης·

               β)

               νερό σε επαρκή ποσότητα και κατάλληλη ποιότητα για τη διατήρηση, την προστασία, και, εάν κριθεί αναγκαίο, για την αποκατάσταση των φυσικών υδάτινων οικοσυστημάτων· συμπεριλαμβανομένων των υγροτόπων, και των λειτουργιών τους·

               γ)

               νερό σε επαρκή ποσότητα και κατάλληλη ποιότητα για άλλες θεμιτές χρήσεις που συμβάλλουν στην αειφόρο οικονομική και κοινωνική ανάπτυξη των τοπικών κοινωνιών, λαμβάνοντας υπόψη την ανάγκη προσαρμογής σε πιθανές επιπτώσεις της κλιματικής αλλαγής·

               δ)

               αποκατάσταση ή άμβλυνση των αρνητικών επιπτώσεων από υδρολογικές παρεμβάσεις κατά το παρελθόν, με ιδιαίτερη έμφαση στο σύστημα του ποταμού Ντέβολι — λίμνης Μικρής Πρέσπας·

               ε)

               προστασία απέναντι στις επιβλαβείς επιπτώσεις από τα ύδατα (πλημμύρες, διάβρωση κ.λπ.) χρησιμοποιώντας βέλτιστες διαθέσιμες τεχνικές·

               στ)

               επίλυση συγκρούσεων συμφερόντων που προκαλούνται από διαφορετικές χρήσεις και

               ζ)

               αποτελεσματικό έλεγχο του υπό εγκαθίδρυση καθεστώτος διαχείρισης των υδάτων.

         Γι’ αυτόν τον σκοπό, τα μέρη θα συστήσουν την ομάδα εργασίας για τα ύδατα, όπως προβλέπεται στο άρθρο 14.
   Άρθρο 6
   Ανταλλαγή δεδομένων και πληροφοριών
   Τα μέρη θα οργανώσουν επίσημο σύστημα τακτικής ανταλλαγής πληροφοριών μεταξύ των αρμόδιων αρχών, το οποίο θα υποβοηθήσει την επίτευξη αποτελεσματικής προστασίας της περιοχής του πάρκου Πρεσπών, συμπεριλαμβανομένης της ανταλλαγής που θα αφορά:

               α)

               ποιοτικά και ποσοτικά δεδομένα για τα ύδατα, τα υδάτινα οικοσυστήματα και τα σημαντικά ενδιαιτήματα και είδη·

               β)

               την πείρα που αποκτήθηκε από την εφαρμογή βέλτιστων διαθέσιμων τεχνικών και αποτελέσματα έρευνας και ανάπτυξης στα πεδία της προστασίας των υγροτόπων, της διαχείρισης των υδάτων και των μέτρων πρόληψης, μείωσης και ελέγχου της ρύπανσης.

         Άρθρο 7
   Διασυνοριακές επιπτώσεις
   Τα μέρη συνεργάζονται ώστε να συμφωνήσουν σε μέτρα που στοχεύουν στη διασφάλιση της ακεραιότητας του περιβάλλοντος, και ιδιαίτερα των υδάτων, στην περιοχή και στην εξάλειψη ή μείωση των διασυνοριακών επιπτώσεων στο περιβάλλον που προκαλούνται από ανθρώπινες δραστηριότητες. Ειδικότερα, συνεργάζονται για την ανάπτυξη και εφαρμογή κατάλληλων διαδικασιών εκτίμησης περιβαλλοντικών επιπτώσεων στην περιοχή, σύμφωνα με τη σύμβαση του Έσπο (Espoo) για την εκτίμηση περιβαλλοντικών επιπτώσεων σε διασυνοριακό πλαίσιο, της οποίας είναι συμβαλλόμενα μέρη.
   Άρθρο 8
   Συνεργασία με διεθνείς οργανισμούς και δωρητές
   Κατά την εφαρμογή της παρούσας συμφωνίας, τα μέρη αναζητούν εταίρους σε τοπικό, εθνικό και διεθνές επίπεδο και συνεργάζονται ιδιαίτερα με:

               —

               τη σύμβαση Ραμσάρ (Ramsar) και την πρωτοβουλία MedWet,

               —

               το UNDP (αναπτυξιακό πρόγραμμα του Οργανισμού Ηνωμένων Εθνών),

               —

               το GEF (Παγκόσμιο περιβαλλοντικό ταμείο),

               —

               διμερείς χρηματοδότες που δραστηριοποιούνται στην περιοχή, όπως η KfW (Γερμανική Τράπεζα Ανασυγκρότησης), η GTZ (Γερμανική Υπηρεσία Τεχνικής Συνεργασίας) και η SDC (Ελβετική Υπηρεσία για την Ανάπτυξη και τη Συνεργασία),

               —

               την Unesco (Οργάνωση του Οργανισμού Ηνωμένων Εθνών για την εκπαίδευση, την επιστήμη και τον πολιτισμό),

               —

               την IUCN (Διεθνή Ένωση για την Προστασία της Φύσης),

               —

               τα θεσμικά όργανα της Ευρωπαϊκής Ένωσης,

               —

               και άλλους.

         ΜΕΡΟΣ III

      ΜΗΧΑΝΙΣΜΟΙ ΣΥΝΕΡΓΑΣΙΑΣ

   Άρθρο 9
   Σκέλος υψηλού επιπέδου
   Οι υπουργοί Περιβάλλοντος των τριών συμβαλλόμενων κρατών και ο εκπρόσωπος της ΕΕ συναντώνται τακτικά για να αξιολογήσουν την πρόοδο στην εφαρμογή της παρούσας συμφωνίας και στην επίτευξη των στόχων του άρθρου 2, για να αξιολογήσουν το έργο της επιτροπής διαχείρισης του πάρκου Πρεσπών και των επικουρικών οργάνων, για να ορίσουν τις προτεραιότητες των κοινών δραστηριοτήτων στην περιοχή του πάρκου Πρεσπών για την επόμενη περίοδο, καθώς και για να παράσχουν πολιτική καθοδήγηση. Αυτές οι συναντήσεις πραγματοποιούνται τουλάχιστον ανά διετία, εκτός εάν αποφασιστεί διαφορετικά από τα μέρη, ή κατόπιν γραπτής αιτήσεως οποιουδήποτε μέρους, σε τόπο ο οποίος θα εναλλάσσεται μεταξύ των τριών συμβαλλόμενων κρατών.
   Άρθρο 10
   Επιτροπή διαχείρισης πάρκου Πρεσπών
   1.   Προκειμένου να εξασφαλιστεί αποτελεσματικότητα στην επίτευξη των στόχων και στην τήρηση των δεσμεύσεων που εξειδικεύονται στην παρούσα συμφωνία, τα μέρη ιδρύουν την επιτροπή διαχείρισης πάρκου Πρεσπών.
   2.   Η επιτροπή διαχείρισης πάρκου Πρεσπών απολαμβάνει τη διεθνή δικαιοπρακτική ικανότητα ενός πολυμερούς θεσμού, απαραίτητη για την άσκηση των αρμοδιοτήτων της, συμπεριλαμβανομένης της διατήρησης σχέσεων με δωρητές, με σκοπό την εξασφάλιση έργων και δωρεών για την εφαρμογή της παρούσας συμφωνίας.
   3.   Η σύνθεση της επιτροπής διαχείρισης πάρκου Πρεσπών είναι η ακόλουθη:

               α)

               ένας εκπρόσωπος του Υπουργείου Περιβάλλοντος κάθε συμβαλλόμενου κράτους και ένας εκπρόσωπος της Ευρωπαϊκής Ένωσης·

               β)

               ένας εκπρόσωπος των τοπικών κοινωνιών της περιοχής των Πρεσπών από κάθε συμβαλλόμενο κράτος·

               γ)

               ένας εκπρόσωπος των περιβαλλοντικών μη κυβερνητικών οργανώσεων (ΜΚΟ) από κάθε συμβαλλόμενο κράτος, οι οποίες έχουν σημαντική τοπική δράση στην περιοχή των Πρεσπών·

               δ)

               ένας εκπρόσωπος των τοπικών φορέων διαχείρισης προστατευόμενων περιοχών από κάθε συμβαλλόμενο κράτος·

               ε)

               ένας μόνιμος παρατηρητής από την πρωτοβουλία MedWet της σύμβασης Ραμσάρ για την προστασία των υγροτόπων·

               στ)

               ένας μόνιμος παρατηρητής από την επιτροπή διαχείρισης της Αχρίδας.

         Οι εκπρόσωποι των μερών στην επιτροπή θα οριστούν επισήμως εντός τριών μηνών από τη θέση σε ισχύ της παρούσας συμφωνίας.
   4.   Η επιτροπή συνεδριάζει τακτικά (δύο φορές τον χρόνο). Έκτακτη συνεδρίαση της επιτροπής συγκαλείται κατόπιν αιτήσεως οποιουδήποτε μέρους.
   5.   Κάθε ημερολογιακό έτος εναλλάσσεται μεταξύ των τριών συμβαλλόμενων κρατών ο τόπος των τακτικών συνεδριάσεων. Για τον λόγο αυτό, κάθε τρία χρόνια πραγματοποιούνται σε κάθε κράτος δύο διαδοχικές τακτικές συνεδριάσεις. Κατά προτίμηση, οι τακτικές συνεδριάσεις πραγματοποιούνται στην περιοχή των Πρεσπών.
   6.   Καθήκοντα προέδρου στις συνεδριάσεις ασκούνται από τον εκπρόσωπο του συμβαλλόμενου κράτους, όπου αυτές πραγματοποιούνται. Η θητεία του προέδρου ακολουθεί την ετήσια εναλλαγή της παραγράφου 5.
   7.   Οι εργασίες της επιτροπής διεξάγονται στην αγγλική γλώσσα.
   8.   Στην πρώτη συνεδρίασή της η επιτροπή εγκρίνει τον εσωτερικό κανονισμό λειτουργίας και διαδικασίας της.
   9.   Η επιτροπή δύναται να καλεί εμπειρογνώμονες να συμμετέχουν στις συνεδριάσεις της, ανάλογα με το θέμα της συνεδρίασης, και δύναται να συγκροτεί ομάδες εργασίας για συγκεκριμένα θέματα, οι οποίες απαρτίζονται από εμπειρογνώμονες και κρατικούς λειτουργούς. Η πρώτη ομάδα εργασίας ιδρύεται με την παρούσα συμφωνία (άρθρο 14) σχετικά με θέματα διαχείρισης υδάτων.
   10.   Με την πάροδο τεσσάρων ετών από την έναρξη των εργασιών της, η λειτουργία και αποτελεσματικότητα της επιτροπής διαχείρισης πάρκου Πρεσπών θα αξιολογηθεί από το σκέλος υψηλού επιπέδου του άρθρου 9 και, εάν είναι αναγκαίο, η σύνθεση και η εντολή της θα αναπροσαρμοστούν σύμφωνα με το άρθρο 17 της παρούσας συμφωνίας.
   Άρθρο 11
   Αρμοδιότητες της επιτροπής διαχείρισης
   Η επιτροπή διαχείρισης του πάρκου Πρεσπών:

               1.

               Παρακολουθεί και συντονίζει τις δραστηριότητες που διεξάγονται για την προστασία και αειφόρο ανάπτυξη της περιοχής του πάρκου Πρεσπών σε εφαρμογή της παρούσας συμφωνίας και του στρατηγικού σχεδίου δράσης για την αειφόρο ανάπτυξη του πάρκου Πρεσπών.

               2.

               Προσδιορίζει και συστήνει στα μέρη και στους άλλους ενδιαφερόμενους φορείς τα επόμενα βήματα και τις αναγκαίες δράσεις, μέτρα και δραστηριότητες για την εφαρμογή της παρούσας συμφωνίας και τους καλεί να συνεργαστούν, να συντονίσουν και να εκτελέσουν κοινά έργα. Πιο συγκεκριμένα, η επιτροπή συνεπικουρεί τα μέρη κατά την εφαρμογή και την ενίσχυση της αποτελεσματικότητας της παρούσας συμφωνίας διατυπώνοντας συστάσεις και γνώμες σχετικά με:

                           α)

                           την εκπόνηση και εφαρμογή προτύπων, περιβαλλοντικών κριτηρίων και απαιτήσεων, που θα αποτελέσουν τη βάση για την επίτευξη ολοκληρωμένης προστασίας και αειφόρου ανάπτυξης των λιμνών και της λεκάνης απορροής τους·

                           β)

                           τη συμπλήρωση του ρυθμιστικού πλαισίου της περιοχής της λεκάνης απορροής, συμπεριλαμβανομένων χωροταξικών σχεδίων και κανονισμών προστατευόμενων περιοχών, καθώς και σχεδίων διαχείρισης·

                           γ)

                           την εκπόνηση και εφαρμογή στρατηγικών, ολοκληρωμένων σχεδίων διαχείρισης και προγραμμάτων που θα εφαρμοστούν στην περιοχή του πάρκου Πρεσπών, τα οποία επηρεάζουν ή δύνανται να επηρεάσουν την επίτευξη των στόχων της συμφωνίας·

                           δ)

                           την εφαρμογή προγράμματος αποτελεσματικής παρακολούθησης προκειμένου να παρατηρούν, διαχειρίζονται και ελέγχουν την κατάσταση του περιβάλλοντος και την κατάσταση των επιφανειακών και υπογείων υδατικών συστημάτων·

                           ε)

                           τον ορισμό κατευθύνσεων προτεραιότητας και προγραμμάτων επιστημονικής μελέτης και έρευνας για την προστασία και αειφόρο ανάπτυξη της περιοχής του πάρκου Πρεσπών, καθώς και την προώθηση έγκυρων επιστημονικών δημοσιεύσεων·

                           στ)

                           τη συλλογή, επεξεργασία και δημοσίευση περιβαλλοντικών πληροφοριών για την περιοχή του πάρκου Πρεσπών·

                           ζ)

                           την προώθηση της συμμετοχής του κοινού, των ΜΚΟ και άλλων ενδιαφερόμενων μερών για την προστασία των λιμνών και της λεκάνης απορροής τους.

               3.

               Διευκολύνει τον συντονισμό του προγραμματισμού και των δραστηριοτήτων διασυνοριακής σημασίας από τοπικούς φορείς διαχείρισης προστατευόμενων περιοχών στα τρία εμπλεκόμενα κράτη.

               4.

               Αξιολογεί τα αποτελέσματα των εν εξελίξει δράσεων σύμφωνα με τους στόχους του άρθρου 2 και διαδίδει ευρύτερα τα πορίσματά της.

               5.

               Λειτουργεί ως κατευθυντήρια αρχή για το GEF και άλλα παρόμοια προγράμματα και έργα που αφορούν την περιοχή.

               6.

               Προσδιορίζει και προτείνει πιθανές πηγές χρηματοδότησης σε εθνικό, ευρωπαϊκό και διεθνές επίπεδο για τις αναγκαίες δράσεις, μέτρα και έργα.

               7.

               Συλλέγει κάθε διαθέσιμη πληροφορία σχετικά με τις λίμνες και τη λεκάνη απορροής τους, ζητεί και λαμβάνει προτάσεις από κυβερνητικά όργανα, φορείς και ΜΚΟ, προκειμένου να βελτιώσει τις εργασίες της και να ενισχύσει τη δέσμευση των μερών για την εφαρμογή της συμφωνίας.

               8.

               Καταρτίζει και δημοσιεύει ετήσια έκθεση για την κατάσταση του περιβάλλοντος της περιοχής του πάρκου Πρεσπών, η οποία περιλαμβάνει τμήμα όπου θα περιγράφεται το έργο της επιτροπής.

               9.

               Συνδέεται με την επιτροπή διαχείρισης της Αχρίδας, αποκτά την ιδιότητα παρατηρητή στις συνεδριάσεις της και συντονίζει τη δράση, για την επίτευξη των καλύτερων αποτελεσμάτων ως προς την προστασία και αειφόρο ανάπτυξη της ευρύτερης περιοχής.

               10.

               Συμβάλλει καταλλήλως στη διαδικασία διαλόγου για την αειφόρο διαχείριση της εκτεταμένης λεκάνης του Δρίνου.

               11.

               Συμβάλλει στην κινητοποίηση των πόρων των μερών και της διεθνούς κοινότητας, όπως κρίνεται κατάλληλο, για τη διαχείριση κινδύνων και τον μετριασμό των αρνητικών επιπτώσεων, σε περίπτωση απρόβλεπτων συμβάντων, όπως πλημμύρες, δασικές πυρκαγιές και άλλες φυσικές ή ανθρωπογενείς καταστροφές, καθώς και για την προστασία ευπαθών οικοσυστημάτων της περιοχής και των λειτουργιών και υπηρεσιών τους από τις συνέπειες της κλιματικής αλλαγής.

         Άρθρο 12
   Αποφάσεις της επιτροπής διαχείρισης
   1.   Η επιτροπή αποφασίζει με ομοφωνία. Σε περίπτωση μη επίτευξης ομοφωνίας, το θέμα παραπέμπεται προς επίλυση στον σκέλος υψηλού επιπέδου.
   2.   Η επιτροπή απευθύνει τις συστάσεις της στα μέρη.
   3.   Κάθε μέρος εφαρμόζει τις συστάσεις της επιτροπής σύμφωνα με το εσωτερικό του δίκαιο και υποβάλλει τακτικά εκθέσεις στην επιτροπή σχετικά με τα μέτρα που ελήφθησαν για την εφαρμογή τους.
   4.   Σε περίπτωση που ένα μέρος αδυνατεί ή δύναται μόνο εν μέρει να εφαρμόσει σύσταση της επιτροπής, ενημερώνει σχετικά την επιτροπή, εξηγεί τους λόγους της μη εφαρμογής και προτείνει τον τρόπο και τον χρόνο υλοποίησης.
   5.   Η επιτροπή τηρεί αρχείο των αποφάσεων που λαμβάνει.
   Άρθρο 13
   Γραμματεία
   1.   Κατά την εκτέλεση των καθηκόντων της, η επιτροπή υποβοηθείται από επικουρικό τεχνικό όργανο, τη Γραμματεία.
   2.   Η Γραμματεία απαρτίζεται από τρία πρόσωπα, ένα από κάθε συμβαλλόμενο κράτος, που διορίζονται από το Υπουργείο Περιβάλλοντος, με επικεφαλής έναν εμπειρογνώμονα στη διασυνοριακή συνεργασία για τη διαχείριση προστατευόμενων περιοχών και λεκανών απορροής, ο οποίος επιλέγεται από την επιτροπή μέσω διεθνούς προκήρυξης υποβολής υποψηφιοτήτων.
   3.   Οι εργασίες της Γραμματείας καθοδηγούνται από τις αποφάσεις της επιτροπής διαχείρισης και εποπτεύεται από τον πρόεδρο της επιτροπής.
   4.   Η Γραμματεία έχει τα ακόλουθα ειδικά καθήκοντα, τα οποία πρέπει να εκτελούνται εντός των ορίων του διαθέσιμου προϋπολογισμού:

               α)

               κατάρτιση του ετήσιου προγράμματος εργασιών της επιτροπής διαχείρισης του πάρκου Πρεσπών με λεπτομερή προϋπολογισμό, καθώς και θεματικών προγραμμάτων εργασιών (π.χ. σχέδιο επικοινωνίας) με λεπτομερείς προϋπολογισμούς και παρακολούθηση της υλοποίησής τους·

               β)

               προετοιμασία ή υποστήριξη της προετοιμασίας των συναντήσεων που θα πραγματοποιηθούν στο πλαίσιο της παρούσας συμφωνίας·

               γ)

               διευκόλυνση των διαβουλεύσεων για τις πολιτικές και για άλλα σχετιζόμενα με τη συμφωνία θέματα μεταξύ ενδιαφερόμενων μερών και διαβουλεύσεις από ομάδες εργασίας ή/και ομάδες εμπειρογνωμόνων σε επίπεδο χάραξης πολιτικής και σε τεχνικό επίπεδο·

               δ)

               συλλογή, αξιολόγηση και διάδοση δεδομένων και πληροφοριών σχετικά με τη νομοθεσία, τα μέτρα και τις δραστηριότητας που έχουν ή δύνανται να έχουν σημαντικές συνέπειες στην επίτευξη των στόχων του άρθρου 2·

               ε)

               παρακολούθηση κοινών έργων·

               στ)

               συλλογή, αξιολόγηση, δημοσιοποίηση και προώθηση της επιστημονικής έρευνας και συνεργασίας στην περιοχή του πάρκου Πρεσπών·

               ζ)

               επαφές και συναντήσεις με δωρητές, κατάρτιση ή αρωγή κατά την κατάρτιση των εγγράφων σχετικά με τα έργα·

               η)

               μετάφραση σημαντικών εγγράφων, τεχνική και γραμματειακή υποστήριξη στους εκπροσώπους της τοπικής κοινωνίας·

               θ)

               εκπροσώπηση της επιτροπής σε διεθνή φόρουμ·

               ι)

               οποιοδήποτε άλλο καθήκον της ανατίθεται από την επιτροπή.

         5.   Η Γραμματεία εδρεύει στον Άγιο Γερμανό της Ελλάδας, για χρονική περίοδο τεσσάρων ετών, ή έως ότου η επιτροπή αποφασίσει διαφορετικά· ισχύει η αρχή της εναλλαγής.
   6.   Η επιτροπή εξουσιοδοτείται να συνάψει με τη φιλοξενούσα χώρα συμφωνία περί έδρας για την εκτέλεση των αρμοδιοτήτων της.
   Άρθρο 14
   Ομάδα εργασίας για τη διαχείριση των υδάτων
   1.   Η επιτροπή διαχείρισης του πάρκου Πρεσπών ιδρύει ομάδα εργασίας για τη διαχείριση των υδάτων, σύμφωνα με τις διατάξεις του άρθρου 10.
   2.   Τα συμβαλλόμενα κράτη, κατόπιν διαβουλεύσεων, ως μέλη της ομάδας εργασίας, ορίζουν τις αρχές και όργανα που είναι αρμόδια για τη διαχείριση των υδάτων στο μέρος του πάρκου Πρεσπών που εμπίπτει στην επικράτειά τους και ενημερώνουν σχετικά με τον διορισμό τους τον πρόεδρο της επιτροπής διαχείρισης του πάρκου Πρεσπών.
   3.   Η ομάδα εργασίας για τη διαχείριση των υδάτων διατυπώνει συστάσεις βάσει των αρχών της ολοκληρωμένης διαχείρισης των λεκανών απορροής, υπό την έννοια της στην οδηγίας πλαίσιο της ΕΕ για τα ύδατα (2000/60/ΕΚ), προς έγκριση από την επιτροπή διαχείρισης.
   4.   Τα συγκεκριμένα καθήκοντα και η εντολή της ομάδας εργασίας προσδιορίζονται μέσω διαβουλεύσεων μεταξύ των συμβαλλομένων κρατών.
   5.   Τα λειτουργικά έξοδα της ομάδας εργασίας για τη διαχείριση των υδάτων (συμμετοχή και οργάνωση των συνεδριάσεων) καλύπτονται από το ελληνικό Υπουργείο Περιβάλλοντος, Ενέργειας και Κλιματικής Αλλαγής, για χρονική περίοδο τεσσάρων ετών από τη θέση σε ισχύ της παρούσας συμφωνίας.
   Άρθρο 15
   Δαπάνες των κοινών οργάνων
   1.   Η υλοποίηση του προγράμματος εργασιών της επιτροπής διαχείρισης του πάρκου Πρεσπών χρηματοδοτείται από τακτικές ετήσιες συνεισφορές των μερών και από άλλες πηγές.
   2.   Κάθε μέρος επωμίζεται καταρχήν τα έξοδα που σχετίζονται με τη συμμετοχή των εθνικών μελών του στις συνεδριάσεις της επιτροπής, της Γραμματείας και των ομάδων εργασίας, με την εξαίρεση του άρθρου 14 παράγραφος 5.
   3.   Το μέρος στην επικράτεια του οποίου οργανώνεται συνεδρίαση της επιτροπής επωμίζεται τα έξοδα διοργάνωσης της συνεδρίασης.
   4.   Η Γραμματεία καταρτίζει ετήσιο προϋπολογισμό που καλύπτει τα έξοδά της και τον υποβάλλει προς έγκριση στην επιτροπή· ο προϋπολογισμός χρηματοδοτείται από τακτικές ετήσιες συνεισφορές των συμβαλλόμενων κρατών και από άλλες πηγές χρηματοδότησης. Εγκαταστάσεις γραφείου παρέχονται από το μέρος όπου έχει την έδρα της η γραμματεία, κατά κανόνα εκτός προϋπολογισμού.
   ΜΕΡΟΣ IV

      ΕΠΙΛΥΣΗ ΔΙΑΦΟΡΩΝ

   Άρθρο 16
   Σε περίπτωση διαφοράς μεταξύ των μερών όσον αφορά την ερμηνεία ή εφαρμογή της παρούσας συμφωνίας, τα μέρη επιδιώκουν την επίλυση μέσω διαπραγματεύσεων ή με οποιοδήποτε άλλο μέσο διεθνούς επίλυσης διαφορών αποδέχονται.
   ΜΕΡΟΣ V

      ΤΕΛΙΚΕΣ ΔΙΑΤΑΞΕΙΣ

   Άρθρο 17
   Τροποποιήσεις της συμφωνίας
   1.   Οποιοδήποτε μέρος μπορεί να προτείνει τροποποιήσεις στην παρούσα συμφωνία.
   2.   Οποιαδήποτε τροποποίηση της παρούσας συμφωνίας εγκρίνεται με συναίνεση. Οι τροποποιήσεις τίθενται σε ισχύ σύμφωνα με τη διαδικασία που προβλέπεται στην παράγραφο 2 του Άρθρου 18.
   Άρθρο 18
   Έναρξη ισχύος
   1.   Η παρούσα συμφωνία υπόκειται σε κύρωση σύμφωνα με τις εσωτερικές διαδικασίες κάθε μέρους.
   2.   Η παρούσα συμφωνία αρχίζει να ισχύει την ημέρα παραλαβής της τελευταίας γραπτής γνωστοποίησης με την οποία τα μέρη κοινοποιούν μεταξύ τους την κύρωση της συμφωνίας.
   Άρθρο 19
   Σχέση με άλλες συμφωνίες
   1.   Καμιά διάταξη της παρούσας συμφωνίας δεν θίγει δικαιώματα και υποχρεώσεις οποιουδήποτε μέρους, τα οποία απορρέουν από οποιαδήποτε συμφωνία που ισχύει κατά την ημερομηνία κατά την οποία η παρούσα συμφωνία αρχίζει να ισχύει. Καμιά διάταξη της παρούσας συμφωνίας δεν θίγει δικαιώματα και υποχρεώσεις οποιουδήποτε μέρους που απορρέουν από το ενωσιακό δίκαιο.
   2.   Για την εφαρμογή της συμφωνίας τα μέρη δύνανται να συνάπτουν διμερείς ή τριμερείς συμφωνίες ή ρυθμίσεις, οι οποίες δεν έρχονται σε σύγκρουση με την παρούσα συμφωνία.
   Άρθρο 20
   Διάρκεια και αποχώρηση
   Η παρούσα συμφωνία παραμένει σε ισχύ επ’ αόριστον, εκτός εάν ένα από τα μέρη, μέσω της διπλωματικής οδού, γνωστοποιήσει την επιθυμία του να αποχωρήσει από αυτήν, περίπτωση κατά την οποία η συμφωνία λήγει έξι μήνες μετά την ημερομηνία της εν λόγω γραπτής γνωστοποίησης. Εκτός εάν συμφωνηθεί διαφορετικά, η λήξη της δεν θίγει την ισχύ οποιασδήποτε συνεχιζόμενης ρύθμισης ή έργου που υλοποιείται κατ’ εφαρμογή της παρούσας συμφωνίας,

      Πύλη, 2 Φεβρουαρίου 2010, σε τέσσερα εξίσου αυθεντικά πρωτότυπα στην αγγλική γλώσσα.

         ΣΕ ΠΙΣΤΩΣΗ ΤΟΥ ΠΑΡΟΝΤΟΣ οι υπογεγραμμένοι, δεόντως εξουσιοδοτημένοι, υπέγραψαν τη συμφωνία.


title: Απόφαση (ΕΕ) 2015/1534 του Συμβουλίου, της 7ης Μαΐου 2015, για τη θέση που πρέπει να ληφθεί εξ ονόματος της Ευρωπαϊκής Ένωσης στον Διεθνή Ναυτιλιακό Οργανισμό κατά την 68η σύνοδο της Επιτροπής Προστασίας του Θαλάσσιου Περιβάλλοντος και την 95η σύνοδο της Επιτροπής Ναυτικής Ασφάλειας σχετικά με την έγκριση τροποποιήσεων της σύμβασης MARPOL, της σύμβασης SOLAS και των κατευθυντήριων γραμμών του 2009 για τα συστήματα καθαρισμού καυσαερίων

text:
               16.9.2015

               EL

               Επίσημη Εφημερίδα της Ευρωπαϊκής Ένωσης

               L 240/61

         ΑΠΌΦΑΣΗ (ΕΕ) 2015/1534 ΤΟΥ ΣΥΜΒΟΥΛΊΟΥ
   της 7ης Μαΐου 2015
   για τη θέση που πρέπει να ληφθεί εξ ονόματος της Ευρωπαϊκής Ένωσης στον Διεθνή Ναυτιλιακό Οργανισμό κατά την 68η σύνοδο της Επιτροπής Προστασίας του Θαλάσσιου Περιβάλλοντος και την 95η σύνοδο της Επιτροπής Ναυτικής Ασφάλειας σχετικά με την έγκριση τροποποιήσεων της σύμβασης MARPOL, της σύμβασης SOLAS και των κατευθυντήριων γραμμών του 2009 για τα συστήματα καθαρισμού καυσαερίων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η δράση της Ένωσης στον τομέα των θαλάσσιων μεταφορών θα πρέπει να αποσκοπεί στη βελτίωση της ασφάλειας στη θάλασσα και στην προστασία του θαλάσσιου περιβάλλοντος.

               (2)

               Η Επιτροπή Προστασίας του Θαλάσσιου Περιβάλλοντος (MEPC) του Διεθνούς Οργανισμού Ναυτιλίας (ΔΝΟ) κατά την 67η σύνοδό της ενέκρινε τροποποιήσεις της διεθνούς σύμβασης για την πρόληψη της ρύπανσης από πλοία (MARPOL). Οι τροποποιήσεις αυτές αναμένεται να εγκριθούν κατά την 68η σύνοδο της MEPC που θα πραγματοποιηθεί τον Μάιο του 2015.

               (3)

               Κατά τη 2η σύνοδό της, η Υποεπιτροπή του ΔΝΟ για την Πρόληψη και την Αντιμετώπιση της Ρύπανσης (PPR) ενέκρινε σχέδια τροποποιήσεων των κατευθυντήριων γραμμών του 2009 για τα συστήματα καθαρισμού καυσαερίων («κατευθυντήριες γραμμές 2009»). Οι τροποποιήσεις αυτές αναμένεται να εγκριθούν στην 68η σύνοδο της MEPC που θα πραγματοποιηθεί τον Μάιο του 2015.

               (4)

               Η Επιτροπή Ναυτικής Ασφάλειας (MSC) του ΔΝΟ κατά την 94η σύνοδό της ενέκρινε τροποποιήσεις της διεθνούς σύμβασης για την ασφάλεια της ανθρώπινης ζωής στη θάλασσα (SOLAS). Οι τροποποιήσεις αυτές αναμένεται να εγκριθούν στην 95η σύνοδο της MSC που θα πραγματοποιηθεί τον Ιούνιο του 2015.

               (5)

               Με τις τροποποιήσεις των παραρτημάτων Ι και ΙΙ της σύμβασης MARPOL θα θεσπιστούν μέτρα που συνδέονται με την έγκριση του σχεδίου διεθνούς κώδικα για τα πλοία που πλέουν στα πολικά ύδατα (Πολικός Κώδικας), ώστε ο εν λόγω κώδικας να καταστεί υποχρεωτικός. Ο Πολικός Κώδικας επεκτείνει στα πολικά ύδατα την τρέχουσα απαγόρευση της σύμβασης MARPOL σχετικά με τις απορρίψεις πετρελαίου και επιβλαβών υγρών ουσιών στην Ανταρκτική. Σύμφωνα με τις διατάξεις του άρθρου 4 της οδηγίας 2005/35/EΚ του Ευρωπαϊκού Κοινοβουλίου και του Συμβουλίου (1), σε συνδυασμό με το άρθρο 3 παράγραφος 1 αυτής, τα κράτη μέλη διασφαλίζουν ότι οι απορρίψεις ρυπογόνων ουσιών από πλοία, συμπεριλαμβανομένων των περιπτώσεων ήσσονος σημασίας, θεωρούνται παραβάσεις, εφόσον διαπράττονται με δόλο, από αμέλεια ή από βαρεία αμέλεια. Σύμφωνα με τις διατάξεις του άρθρου 5 παράγραφος 1, η απόρριψη ρυπογόνων ουσιών δεν θεωρείται παράβαση εφόσον πληροί τους όρους, μεταξύ άλλων, του παραρτήματος I των κανονισμών 15 και 34 της MARPOL. Οι προαναφερόμενοι κανονισμοί 15 και 34 της MARPOL συγκαταλέγονται μεταξύ των κανονισμών που θα τροποποιηθούν με την έγκριση των τροποποιήσεων του παραρτήματος 11 του εγγράφου MEPC 67/20 του ΔΝΟ. Συνεπώς, οι τροποποιήσεις αυτές θα επηρεάσουν το πεδίο μιας παράβασης της οδηγίας 2005/35/ΕΚ και, ως εκ τούτου, εμπίπτουν στην αποκλειστική αρμοδιότητα της Ένωσης.

               (6)

               Με τις τροποποιήσεις των κατευθυντήριων γραμμών του 2009 θα καθιερωθεί η χρήση μεθοδολογίας βασιζόμενης σε υπολογισμούς για τις δοκιμές πλυντρίδων αερίων που είναι συνδεδεμένες με μηχανήματα πλοίων, οι οποίες δεν είναι δυνατόν να υποβληθούν σε δοκιμή με μεγαλύτερα φορτία ή να υποβληθούν σε δοκιμή όταν βρίσκονται «σε ακινησία στο λιμένα». Το άρθρο 4γ και το παράρτημα II της οδηγίας 1999/32/ΕΚ του Συμβουλίου (2), καλύπτουν τα θέματα αυτά, ενώ το παράρτημα II απορρέει από τις κατευθυντήριες γραμμές του 2009, οι οποίες θα τροποποιηθούν.

               (7)

               Οι τροποποιήσεις του κανονισμού II-2/20.3.1.2.1 της SOLAS θα επιτρέψουν τη λειτουργία των ανεμιστήρων εξαερισμού με μειωμένο αριθμό ανανεώσεων του αέρα όταν είναι εγκατεστημένο σύστημα ελέγχου της ποιότητας του αέρα στους χώρους οχημάτων, τους χώρους ειδικής κατηγορίας και τους χώρους οχηματαγωγών επιβατηγών πλοίων. Το άρθρο 6 παράγραφος 2 στοιχείο α) σημείο i) της οδηγίας 2009/45/ΕΚ του Ευρωπαϊκού Κοινοβουλίου και του Συμβουλίου (3) ορίζει ότι τα νέα επιβατηγά πλοία της κατηγορίας Α πρέπει να πληρούν εξ ολοκλήρου τις απαιτήσεις της SOLAS, συμπεριλαμβανομένου του κανονισμού II-2/20.3 της SOLAS. Ως εκ τούτου, οι τροποποιήσεις που πρόκειται να εγκριθούν θα έχουν άμεσες νομικές συνέπειες στην οδηγία 2009/45/ΕΚ. Στο μέτρο που αφορούν επιβατηγά πλοία που εκτελούν εσωτερικές μεταφορές, οι τροποποιήσεις αυτές εμπίπτουν στην αποκλειστική αρμοδιότητα της Ένωσης.

               (8)

               Η Ένωση δεν είναι ούτε μέλος του ΔΝΟ ούτε συμβαλλόμενο μέρος των ανωτέρω συμβάσεων. Είναι συνεπώς αναγκαίο να εξουσιοδοτήσει το Συμβούλιο τα κράτη μέλη να διατυπώσουν τη θέση που θα εγκριθεί εξ ονόματος της Ένωσης και να εκφράσουν τη συναίνεσή τους να δεσμευτούν από τις εν λόγω τροποποιήσεις, στο μέτρο που εμπίπτουν στην αποκλειστική αρμοδιότητα της Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα εγκριθεί εξ ονόματος της Ένωσης κατά την 68η σύνοδο της Επιτροπής Προστασίας Θαλάσσιου Περιβάλλοντος του ΔΝΟ είναι ότι συμφωνεί με την έγκριση των τροποποιήσεων που αφορούν:

               i)

               τα παραρτήματα I και II της σύμβασης MARPOL, ως έχουν στο παράρτημα 11 του εγγράφου MEPC 67/20 του ΔΝΟ,

               ii)

               τις κατευθυντήριες γραμμές του 2009 για τα συστήματα καθαρισμού καυσαερίων, όπως αυτές ορίζονται στο παράρτημα 1 του εγγράφου PPR 2/21 του ΔΝΟ.

         Άρθρο 2
   Η θέση που θα εγκριθεί εξ ονόματος της Ένωσης κατά την 95η σύνοδο της Επιτροπής Ναυτικής Ασφάλειας του ΔΝΟ είναι ότι συμφωνεί με την έγκριση των τροποποιήσεων που αφορούν

               —

               τον κανονισμό II-2/20.3.1.2.1 της σύμβασης SOLAS, ως έχουν στο παράρτημα 11 του εγγράφου MSC 94/21/add.1. του ΔΝΟ.

         Άρθρο 3
   Η θέση που θα εγκριθεί εξ ονόματος της Ένωσης και παρατίθεται στα άρθρα 1 και 2 εκφράζεται από τα κράτη μέλη, τα οποία είναι μέλη του ΔΝΟ και ενεργούν από κοινού προς το συμφέρον της Ένωσης.
   Άρθρο 4
   Επίσημες και ελάσσονος σημασίας αλλαγές των θέσεων που περιλαμβάνονται στα άρθρα 1 και 2 μπορούν να συμφωνηθούν χωρίς περαιτέρω τροποποίηση των θέσεων.
   Άρθρο 5
   Τα κράτη μέλη εξουσιοδοτούνται με την παρούσα απόφαση να δώσουν τη συγκατάθεσή τους να δεσμευτούν, προς το συμφέρον της Ένωσης, από τις τροποποιήσεις που αναφέρονται στα άρθρα 1 και 2, στο μέτρο που εμπίπτουν στην αποκλειστική αρμοδιότητα της ΕΕ.
   Άρθρο 6
   Η παρούσα απόφαση απευθύνεται στα κράτη μέλη.

      Βρυξέλλες, 7 Μαΐου 2015.

            Για το Συμβούλιο

            Ο Πρόεδρος

         E. RINKĒVIČS

      (1)  Οδηγία 2005/35/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με τη ρύπανση από τα πλοία και τη θέσπιση κυρώσεων, περιλαμβανομένων των ποινικών κυρώσεων, για αδικήματα ρύπανσης (ΕΕ L 255 της 30.9.2005, σ. 11).

      (2)  Οδηγία 1999/32/ΕΚ του Συμβουλίου, της 26ης Απριλίου 1999, σχετικά με τη μείωση της περιεκτικότητας ορισμένων υγρών καυσίμων σε θείο και για την τροποποίηση της οδηγίας 93/12/ΕΟΚ (ΕΕ L 121 της 11.5.1999, σ. 13).

      (3)  Οδηγία 2009/45/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τους κανόνες και τα πρότυπα ασφαλείας για τα επιβατηγά πλοία (ΕΕ L 163 της 25.6.2009, σ. 1).


title: Απόφαση (ΚΕΠΠΑ) 2016/207 του Συμβουλίου, της 15ης Φεβρουαρίου 2016, για την τροποποίηση της απόφασης 2013/233/ΚΕΠΠΑ του Συμβουλίου σχετικά με την αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya)

text:
               16.2.2016

               EL

               Επίσημη Εφημερίδα της Ευρωπαϊκής Ένωσης

               L 39/45

         ΑΠΌΦΑΣΗ (ΚΕΠΠΑ) 2016/207 ΤΟΥ ΣΥΜΒΟΥΛΊΟΥ
   της 15ης Φεβρουαρίου 2016
   για την τροποποίηση της απόφασης 2013/233/ΚΕΠΠΑ του Συμβουλίου σχετικά με την αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 22 Μαΐου 2013, το Συμβούλιο εξέδωσε την απόφαση 2013/233/ΚΕΠΠΑ (1) σχετικά με τη σύσταση αποστολής συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya).

               (2)

               Στις 7 Δεκεμβρίου 2015 το Συμβούλιο εξέδωσε την απόφαση (ΚΕΠΠΑ) 2015/2276 (2) για την τροποποίηση και παράταση της απόφασης 2013/233/ΚΕΠΠΑ, με την οποία προβλέπεται συγκεκριμένα παράταση και ποσό δημοσιονομικής αναφοράς για την περίοδο έως τις 21 Φεβρουαρίου 2016.

               (3)

               Λόγω της κατάστασης στη Λιβύη, η Ένωση οφείλει να προετοιμαστεί για πιθανή αποστολή διαχείρισης κρίσεων με στόχο τη δημιουργία μη στρατιωτικών υποδομών και την παροχή συνδρομής στο πλαίσιο της μεταρρύθμισης του τομέα της ασφαλείας στην εν λόγω χώρα.

               (4)

               Η άμεση παροχή μη στρατιωτικού σχεδιασμού θα περιορίζεται αριθμητικά, αν και δύναται να αυξάνεται με την εξέλιξη των συνθηκών και των αιτημάτων και εφόσον συμφωνεί η Επιτροπή Πολιτικής και Ασφάλειας.

               (5)

               Η απόφαση 2013/233/ΚΕΠΠΑ θα πρέπει να τροποποιηθεί αναλόγως.

               (6)

               Η EUBAM Libya θα διεξαχθεί υπό συνθήκες οι οποίες ενδέχεται να επιδεινωθούν και θα μπορούσαν να παρεμποδίσουν την επίτευξη των στόχων της εξωτερικής δράσης της Ένωσης, όπως καθορίζονται στο άρθρο 21 της Συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2013/233/ΚΕΠΠΑ τροποποιείται ως εξής:

               1)

               Στο άρθρο 2 προστίθεται το ακόλουθο εδάφιο:
               «Η αποστολή EUBAM Libya θα συμβάλει στη διαδικασία σχεδιασμού μιας ολοκληρωμένης μεταρρύθμισης του τομέα της μη στρατιωτικής ασφαλείας στο πλαίσιο της προετοιμασίας για πιθανή αποστολή διαχείρισης κρίσεων με στόχο τη δημιουργία μη στρατιωτικών υποδομών και την παροχή συνδρομής.».

               2)

               Στο άρθρο 3 παράγραφος 1 προστίθεται το ακόλουθο στοιχείο:

                           «δ)

                           ενημερώνει τον σχεδιασμό της ΕΕ για πιθανή αποστολή διαχείρισης κρίσεων με στόχο τη δημιουργία μη στρατιωτικών υποδομών και την παροχή συνδρομής στο πλαίσιο της μεταρρύθμισης του τομέα της ασφαλείας, σε στενή συνεργασία με την UNSMIL και υποστηρίζοντας της προσπάθειές της, καθώς επίσης και σε συνεννόηση με τις νόμιμες αρχές της Λιβύης και άλλους αρμόδιους φορείς ασφαλείας.».

               3)

               Στο άρθρο 13 παράγραφος 1 προστίθεται το ακόλουθο εδάφιο:
               «Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EUBAM Libya, για την περίοδο από τις 22 Φεβρουαρίου 2016 έως τις 21 Αυγούστου 2016, ανέρχεται σε 4 475 000 EUR.».

               4)

               Στο άρθρο 16, η δεύτερη παράγραφος αντικαθίσταται από το ακόλουθο εδάφιο:
               «Εφαρμόζεται μέχρι τις 21 Αυγούστου 2016.».

         Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   Εφαρμόζεται από τις 22 Φεβρουαρίου 2016.

      Βρυξέλλες, 15 Φεβρουαρίου 2016.

            Για το Συμβούλιο

            Η Πρόεδρος

         F. MOGHERINI

      (1)  Απόφαση 2013/233/ΚΕΠΠΑ του Συμβουλίου, της 22ας Μαΐου 2013, σχετικά με την αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya) (ΕΕ L 138, 24.5.2013, σ. 15).

      (2)  Απόφαση (ΚΕΠΠΑ) 2015/2276 του Συμβουλίου, της 7ης Δεκεμβρίου 2015, για την τροποποίηση και παράταση της απόφασης 2013/233/ΚΕΠΠΑ σχετικά με την αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya) (ΕΕ L 322, 8.12.2015, σ. 51).


title: 2014/929/ΕΕ: Απόφαση του Συμβουλίου, της 15ης Δεκεμβρίου 2014 , σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Δημοκρατίας της Μαδαγασκάρης και της Ευρωπαϊκής Κοινότητας

text:
               19.12.2014

               EL

               Επίσημη Εφημερίδα της Ευρωπαϊκής Ένωσης

               L 365/6

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 15ης Δεκεμβρίου 2014
   σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Δημοκρατίας της Μαδαγασκάρης και της Ευρωπαϊκής Κοινότητας

      (2014/929/ΕΕ)

   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 15 Νοεμβρίου 2007, το Συμβούλιο εξέδωσε τον κανονισμό (ΕΚ) αριθ. 31/2008 σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Μαδαγασκάρης (1) (εφεξής «συμφωνία»). Το ισχύον πρωτόκολλο λήγει στις 31 Δεκεμβρίου 2014.

               (2)

               Το Συμβούλιο εξουσιοδότησε την Επιτροπή να διαπραγματευτεί νέο πρωτόκολλο της συμφωνίας (εφεξής «πρωτόκολλο»), με το οποίο παραχωρούνται στα σκάφη της Ένωσης αλιευτικές δυνατότητες στην αλιευτική ζώνη όπου η Δημοκρατία της Μαδαγασκάρης ασκεί τη δικαιοδοσία της. Μετά την ολοκλήρωση των εν λόγω διαπραγματεύσεων, μονογραφήθηκε το πρωτόκόλλο στις 19 Ιουνίου 2014.

               (3)

               Για να διασφαλιστεί η συνέχιση των αλιευτικών δραστηριοτήτων των ενωσιακών σκαφών, το άρθρο 15 του πρωτοκόλλου προβλέπει τη δυνατότητα προσωρινής εφαρμογής του από έκαστο από τα μέρη από την ημερομηνία της υπογραφής του, το νωρίτερο δε την 1η Ιανουαρίου 2015.

               (4)

               Το εν λόγω πρωτόκολλο θα πρέπει να υπογραφεί και να εφαρμοστεί προσωρινά, εν αναμονή της ολοκλήρωσης των απαραίτητων για τη σύναψή του διαδικασιών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή, εξ ονόματος της Ένωσης, του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Δημοκρατίας της Μαδαγασκάρης και της Ευρωπαϊκής Κοινότητας εγκρίνεται, εξ ονόματος της Ένωσης, με την επιφύλαξη της σύναψης του εν λόγω πρωτοκόλλου.
   Το κείμενο του πρωτοκόλλου επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) το πρωτόκολλο εξ ονόματος της Ένωσης.
   Άρθρο 3
   Το πρωτόκολλο εφαρμόζεται προσωρινά, σύμφωνα με το άρθρο 15, από την ημερομηνία υπογραφής του (2), και το νωρίτερο την 1η Ιανουαρίου 2015, εν αναμονή της ολοκλήρωσης των απαραίτητων για τη σύναψή του διαδικασιών.
   Άρθρο 4
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 15 Δεκεμβρίου 2014.

            Για το Συμβούλιο

            Ο Πρόεδρος

         M. MARTINA

      (1)  ΕΕ L 15 της 18.1.2008, σ. 1.

      (2)  Η ημερομηνία υπογραφής του πρωτοκόλλου θα δημοσιευθεί στην Επίσημη Εφημερίδα της Ευρωπαϊκής Ένωσης με τη φροντίδα της Γενικής Γραμματείας του Συμβουλίου.


Avis juridique important

|

31997D0301

97/301/ΕΚ: Απόφαση του Συμβουλίου της 29ης Απριλίου 1997 για τη σύναψη, από την Ευρωπαϊκή Κοινότητα, της ενδιάμεσης συμφωνίας περί εμπορίου και εμπορικών θεμάτων μεταξύ της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας, αφενός, και της Γεωργίας, αφετέρου

Επίσημη Εφημερίδα αριθ. L 129 της 21/05/1997 σ. 0022 - 0022

ΑΠΟΦΑΣΗ ΤΟΥ ΣΥΜΒΟΥΛΙΟΥ της 29ης Απριλίου 1997 για τη σύναψη, από την Ευρωπαϊκή Κοινότητα, της ενδιάμεσης συμφωνίας περί εμπορίου και εμπορικών θεμάτων μεταξύ της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας , αφενός, και της Γεωργίας, αφετέρου (97/301/ΕΚΑΧ, ΕΚ, Ευρατόμ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ, ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113, σε συνδυασμό με το άρθρο 228 παράγραφος 2 πρώτη πρόταση,την πρόταση της Επιτροπής,τη γνώμη του Ευρωπαϊκού Κοινοβουλίου (1),Εκτιμώντας ότι, μέχρι να τεθεί σε ισχύ η συμφωνία εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου, που υπογράφηκε στο Λουξεμβούργο στις 22 Απριλίου 1996, θα πρέπει να εγκριθεί, εξ ονόματος της Ευρωπαϊκής Κοινότητας, η ενδιάμεση συμφωνία περί εμπορίου και εμπορικών θεμάτων μεταξύ της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας, αφενός, και της Γεωργίας, αφετέρου,ΑΠΟΦΑΣΙΖΕΙ:Άρθρο 1 Η ενδιάμεση συμφωνία περί εμπορίου και εμπορικών θεμάτων μεταξύ της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας, αφενός, και της Γεωργίας, αφετέρου, καθώς και τα παραρτήματα, το πρωτόκολλο και οι δηλώσεις που επισυνάπτονται στην τελική πράξη, εγκρίνονται εξ ονόματος της Ευρωπαϊκής Κοινότητας.Τα κείμενα των πράξεων που αναφέρονται στο πρώτο εδάφιο επισυνάπτονται στην παρούσα απόφαση.Άρθρο 2 Ο Πρόεδρος του Συμβουλίου προβαίνει στην κοινοποίηση που προβλέπεται στο άρθρο 32 της ενδιάμεσης συμφωνίας (2), εξ ονόματος της Ευρωπαϊκής Κοινότητας.Λουξεμβούργο, 29 Απριλίου 1997.Για το ΣυμβούλιοΟ ΠρόεδροςH. VAN MIERLO(1) ΕΕ αριθ. L 115 της 14. 4. 1997.(2) Η ημερομηνία ενάρξεως ισχύος της συμφωνίας θα δημοσιευθεί στην Επίσημη Εφημερίδα των Ευρωπαϊκών Κοινοτήτων με τη φροντίδα της Γενικής Γραμματείας του Συμβουλίου.


title: Απόφαση (ΕΕ) 2016/948 της Ευρωπαϊκής Κεντρικής Τράπεζας, της 1ης Ιουνίου 2016, σχετικά με την εφαρμογή του προγράμματος αγοράς ομολόγων του επιχειρηματικού τομέα (EKT/2016/16)

text:
               15.6.2016

               EL

               Επίσημη Εφημερίδα της Ευρωπαϊκής Ένωσης

               L 157/28

         ΑΠΌΦΑΣΗ (ΕΕ) 2016/948 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 1ης Ιουνίου 2016
   σχετικά με την εφαρμογή του προγράμματος αγοράς ομολόγων του επιχειρηματικού τομέα (EKT/2016/16)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1 δεύτερο εδάφιο, σε συνδυασμό με το άρθρο 3.1 πρώτη περίπτωση και το άρθρο 18.1,
   Εκτιμώντας τα ακόλουθα:

               (1)

               Η Ευρωπαϊκή Κεντρική Τράπεζα (ΕΚΤ), από κοινού με τις εθνικές κεντρικές τράπεζες των κρατών μελών με νόμισμα το ευρώ, μπορεί να συναλλάσσεται στις χρηματοπιστωτικές αγορές αγοράζοντας και πωλώντας με οριστικές πράξεις διαπραγματεύσιμους τίτλους.

               (2)

               Στις 15 Οκτωβρίου 2014 εκδόθηκε η απόφαση ΕΚΤ/2014/40 (1), με την οποία θεσπίστηκε τρίτο πρόγραμμα αγοράς καλυμμένων ομολογιών. Στις 19 Νοεμβρίου 2014 εκδόθηκε η απόφαση (ΕΕ) 2015/5 της Ευρωπαϊκής Κεντρικής Τράπεζας (ΕΚΤ/2014/45) (2), με την οποία θεσπίστηκε πρόγραμμα αγοράς τιτλοποιημένων απαιτήσεων. Στις 4 Μαρτίου 2015 εκδόθηκε η απόφαση (ΕΕ) 2015/774 της Ευρωπαϊκής Κεντρικής Τράπεζας (ΕΚΤ/2015/10) (3), με την οποία θεσπίστηκε πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (secondary markets public sector asset purchase programme, εφεξής «το πρόγραμμα PSPP») και επεκτάθηκαν τα υφιστάμενα προγράμματα αγοράς στοιχείων ενεργητικού. Τα εν λόγω προγράμματα αγοράς στοιχείων του ενεργητικού, σε συνδυασμό με τις στοχευμένες πράξεις πιο μακροπρόθεσμης αναχρηματοδότησης που προβλέπονται στην απόφαση ΕΚΤ/2014/34 της Ευρωπαϊκής Κεντρικής Τράπεζας (4) και στην απόφαση (ΕΕ) 2016/810 της Ευρωπαϊκής Κεντρικής Τράπεζας (ΕΚΤ/2016/10) (5), σκοπό έχουν να ενισχύσουν περαιτέρω τη μετάδοση της νομισματικής πολιτικής, να βελτιώσουν τη χορήγηση πιστώσεων στην οικονομία της ζώνης του ευρώ, να χαλαρώσουν τους όρους δανεισμού για τα νοικοκυριά και τις επιχειρήσεις και να συμβάλουν στην επαναφορά των ρυθμών πληθωρισμού σε επίπεδα κάτω, αλλά πλησίον, του 2 % μεσοπρόθεσμα, ακολούθως προς τον πρωταρχικό στόχο της ΕΚΤ για διατήρηση της σταθερότητας των τιμών.

               (3)

               Στις 10 Μαρτίου 2016 το διοικητικό συμβούλιο αποφάσισε να επεκτείνει περαιτέρω τα προαναφερθέντα προγράμματα αγοράς στοιχείων ενεργητικού και να εισαγάγει πρόγραμμα αγοράς ομολόγων του επιχειρηματικού τομέα (corporate sector purchase programme, εφεξής «το πρόγραμμα CSPP») στο πλαίσιο της ενιαίας νομισματικής πολιτικής και της επιδίωξης του στόχου του, ήτοι της σταθερότητας των τιμών. Η λήψη της συγκεκριμένης απόφασης σκοπό είχε, αφενός, να ενισχύσει περαιτέρω τη διασύνδεση των αγορών στοιχείων ενεργητικού από το Ευρωσύστημα με τους όρους χρηματοδότησης της πραγματικής οικονομίας και, αφετέρου, να καταστήσει δυνατή, σε συνδυασμό με άλλα ισχύοντα μη συμβατικά μέτρα νομισματικής πολιτικής, την περαιτέρω διευκόλυνση της νομισματικής πολιτικής και να συμβάλει στην επαναφορά των ρυθμών πληθωρισμού σε επίπεδα κάτω, αλλά πλησίον, του 2 % μεσοπρόθεσμα.

               (4)

               Το πρόγραμμα CSPP θα αποτελέσει μέρος του προγράμματος αγοράς στοιχείων ενεργητικού (asset purchase programme, εφεξής «το πρόγραμμα APP»), στο πλαίσιο του οποίου οι αγορές πρόκειται να συνεχιστούν μέχρι το τέλος Μαρτίου 2017 ή και αργότερα, εάν χρειαστεί, και σε κάθε περίπτωση έως ότου το διοικητικό συμβούλιο παρατηρήσει διατηρήσιμη διόρθωση στην πορεία του πληθωρισμού, συνεπή προς τον στόχο της επίτευξης ρυθμών πληθωρισμού κάτω, αλλά πλησίον, του 2 % μεσοπρόθεσμα.

               (5)

               Το πρόγραμμα CSPP θα πρέπει να περιέχει μία σειρά από δικλείδες που θα διασφαλίζουν ότι οι αγορές που πρόκειται να πραγματοποιηθούν βάσει αυτού θα είναι ανάλογες προς τους στόχους του. Οι δικλείδες αυτές θα πρέπει εξάλλου να διασφαλίζουν ότι κατά τον σχεδιασμό του προγράμματος CSPP λαμβάνονται υπόψη οι συναφείς χρηματοπιστωτικοί κίνδυνοι, καθώς και να αντικατοπτρίζουν τις προοπτικές διαχείρισης κινδύνων. Επίσης, για τα αποδεκτά εμπορεύσιμα χρεόγραφα που εκδίδονται από δημόσιες επιχειρήσεις θα πρέπει να θεσπιστούν όρια συμβατά με εκείνα που ισχύουν για τις αγορές στο πλαίσιο του προγράμματος PSPP.

               (6)

               Το πρόγραμμα CSPP θα πρέπει να συνάδει πλήρως με τις υποχρεώσεις που υπέχουν οι κεντρικές τράπεζες του Ευρωσυστήματος βάσει της Συνθήκης, περιλαμβανομένης της απαγόρευσης της νομισματικής χρηματοδότησης για την αγορά αποδεκτών εμπορεύσιμων χρεογράφων που εκδίδονται από δημόσιες επιχειρήσεις.

               (7)

               Το πρόγραμμα CSPP θα πρέπει να συμμορφώνεται με την αρχή της οικονομίας της ανοικτής αγοράς με ελεύθερο ανταγωνισμό, λαμβάνοντας δεόντως υπόψη και τους παράγοντες διαμόρφωσης των τιμών στην αγορά και λειτουργίας των αγορών.

               (8)

               Ακολούθως και προς τις ρυθμίσεις που διέπουν τις λοιπές συνιστώσες του προγράμματος APP, οι πληρωμές κεφαλαίου των αποδεκτών εμπορεύσιμων χρεογράφων που αγοράζονται βάσει του προγράμματος CSPP θα πρέπει, για όσο διάστημα χρειαστεί, να επανεπενδύονται καθώς τα υποκείμενα χρεόγραφα θα φτάνουν στη λήξη τους, συμβάλλοντας έτσι στη διαμόρφωση ευνοϊκών συνθηκών ρευστότητας και κατάλληλης κατεύθυνσης της νομισματικής πολιτικής.

               (9)

               Οι αγορές αποδεκτών εμπορεύσιμων χρεογράφων από το Ευρωσύστημα με οριστικές πράξεις βάσει του προγράμματος CSPP θα πρέπει να πραγματοποιούνται σε αποκεντρωμένη βάση σύμφωνα με την παρούσα απόφαση και να συντονίζονται από την ΕΚΤ, έτσι ώστε να διασφαλίζεται ο ενιαίος χαρακτήρας της νομισματικής πολιτικής του Ευρωσυστήματος,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Θέσπιση και πεδίο εφαρμογής της αγοράς εταιρικών ομολόγων με οριστικές πράξεις
   Με την παρούσα συνιστάται το πρόγραμμα CSPP. Στο πλαίσιο του προγράμματος συγκεκριμένες κεντρικές τράπεζες του Ευρωσυστήματος μπορούν να αγοράζουν αποδεκτά εταιρικά ομόλογα από αποδεκτούς αντισυμβαλλόμενους στις πρωτογενείς και στις δευτερογενείς αγορές, ενώ εταιρικά ομόλογα του δημόσιου τομέα, όπως αυτά ορίζονται στο άρθρο 3 παράγραφος 1, μπορούν να αγοράζονται μόνο στις δευτερογενείς αγορές υπό συγκεκριμένους όρους.
   Άρθρο 2
   Κριτήρια καταλληλότητας εταιρικών ομολόγων
   Για να είναι αποδεκτά για αγορά με οριστικές πράξεις βάσει του προγράμματος CSPP, τα εμπορεύσιμα χρεόγραφα που εκδίδονται από εταιρείες πρέπει να πληρούν τα κριτήρια καταλληλότητας που ισχύουν για τα εμπορεύσιμα περιουσιακά στοιχεία για σκοπούς πιστοδοτικών πράξεων του Ευρωσυστήματος σύμφωνα με το τέταρτο μέρος της κατευθυντήριας γραμμής (ΕΕ) 2015/510 της Ευρωπαϊκής Κεντρικής Τράπεζας (ΕΚΤ/2014/60) (6), καθώς και με τις ακόλουθες επιπλέον προϋποθέσεις:

               1)

               Ο εκδότης του εμπορεύσιμου χρεογράφου:

                           α)

                           έχει καταστατική έδρα σε κράτος μέλος με νόμισμα το ευρώ·

                           β)

                           δεν είναι πιστωτικό ίδρυμα κατά την έννοια του άρθρου 2 σημείο 14 της κατευθυντήριας γραμμής (ΕΕ) 2015/510 (ΕΚΤ/2014/60)·

                           γ)

                           δεν διαθέτει μητρική επιχείρηση κατά την έννοια του άρθρου 4 παράγραφος 1 σημείο 15 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (7) που είναι επίσης πιστωτικό ίδρυμα κατά την έννοια του άρθρου 2 σημείο 14 της κατευθυντήριας γραμμής (ΕΕ) 2015/510 (ΕΚΤ/2014/60)·

                           δ)

                           δεν διαθέτει μητρική εταιρεία που να υπόκειται σε τραπεζική εποπτεία εκτός της ζώνης του ευρώ·

                           ε)

                           δεν είναι εποπτευόμενη οντότητα κατά την έννοια του άρθρου 2 σημείο 20 του κανονισμού (ΕΕ) αριθ. 468/2014 της Ευρωπαϊκής Κεντρικής Τράπεζας (ΕΚΤ/2014/17) (8) ούτε μέλος εποπτευόμενου ομίλου κατά την έννοια του άρθρου 2 σημείο 21 στοιχείο β) του ίδιου κανονισμού, που περιλαμβάνεται στον οικείο κατά περίπτωση κατάλογο που δημοσιεύει η ΕΚΤ στον δικτυακό της τόπο σύμφωνα με το άρθρο 49 παράγραφος 1 του εν λόγω κανονισμού, και δεν είναι θυγατρική, κατά την έννοια του άρθρου 4 παράγραφος 1 σημείο 16 του κανονισμού (ΕΕ) αριθ. 575/2013, οποιασδήποτε από τις εν λόγω εποπτευόμενες οντότητες ή οποιουδήποτε από τους εν λόγω εποπτευόμενους ομίλους·

                           στ)

                           δεν είναι επιχείρηση επενδύσεων κατά την έννοια του άρθρου 4 παράγραφος 1 σημείο 1 της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (9).

                           ζ)

                           δεν έχει εκδώσει τιτλοποιημένη απαίτηση κατά την έννοια του άρθρου 2 σημείο 3 της κατευθυντήριας γραμμής (ΕΕ) 2015/510 (ΕΚΤ/2014/60)·

                           η)

                           δεν έχει εκδώσει multi cédula κατά την έννοια του άρθρου 2 σημείο 62 της κατευθυντήριας γραμμής (ΕΕ) 2015/510 (ΕΚΤ/2014/60)·

                           θ)

                           δεν έχει εκδώσει δομημένη καλυμμένη ομολογία κατά την έννοια του άρθρου 2 σημείο 88 της κατευθυντήριας γραμμής (ΕΕ) 2015/510 (ΕΚΤ/2014/60)·

                           ι)

                           δεν είναι φορέας διαχείρισης περιουσιακών στοιχείων που προκύπτει από την εφαρμογή εργαλείου διαχωρισμού περιουσιακών στοιχείων στο πλαίσιο δράσης εξυγίανσης δυνάμει του άρθρου 26 του κανονισμού (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου (10) ή εθνικής νομοθεσίας που ενσωματώνει το άρθρο 42 της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου (11).

                           ια)

                           δεν είναι εθνικό ταμείο διαχείρισης περιουσιακών στοιχείων και εκποίησης που έχει συσταθεί για τη στήριξη της αναδιάρθρωσης και/ή της εξυγίανσης του χρηματοπιστωτικού τομέα (12) και

                           ιβ)

                           δεν είναι αποδεκτός εκδότης για το πρόγραμμα PSPP.

               2)

               Κατά τον χρόνο αγοράς του από την οικεία κεντρική τράπεζα του Ευρωσυστήματος το εμπορεύσιμο χρεόγραφο έχει ελάχιστη εναπομένουσα διάρκεια 6 μηνών και μέγιστη εναπομένουσα διάρκεια 30 ετών και 364 ημερών.

               3)

               Κατά παρέκκλιση από το άρθρο 59 παράγραφος 5 της κατευθυντήριας γραμμής (ΕΕ) 2015/510 (ΕΚΤ/2014/60), κατά την αξιολόγηση των απαιτήσεων πιστοληπτικής διαβάθμισης του εμπορεύσιμου χρεογράφου λαμβάνονται υπόψη αποκλειστικά πληροφορίες πιστοληπτικής αξιολόγησης προερχόμενες από εξωτερικό οργανισμό αξιολόγησης της πιστοληπτικής ικανότητας αποδεκτό από το πλαίσιο αξιολόγησης της πιστοληπτικής ικανότητας του Ευρωσυστήματος.

               4)

               Το εμπορεύσιμο χρεόγραφο είναι εκφρασμένο σε ευρώ.

               5)

               Επιτρέπονται οι αγορές, στην ονομαστική τους αξία, εμπορεύσιμων χρεογράφων με αρνητική απόδοση στη λήξη (ή με απόδοση «yield to worst»), εφόσον αυτή είναι μεγαλύτερη από το επιτόκιο της διευκόλυνσης αποδοχής καταθέσεων.

         Άρθρο 3
   Περιορισμοί στην εκτέλεση αγορών εταιρικών ομολόγων του δημόσιου τομέα
   1.   Για τους σκοπούς της παρούσας απόφασης, νοείται ως «εταιρικό ομόλογο του δημόσιου τομέα» το εταιρικό ομόλογο που πληροί τους όρους του άρθρου 2 και έχει εκδοθεί από δημόσια επιχείρηση κατά την έννοια του άρθρου 8 του κανονισμού (ΕΚ) αριθ. 3603/93 του Συμβουλίου (13).
   2.   Για να καταστεί δυνατή η διαμόρφωση τιμής αγοράς για τα αποδεκτά εταιρικά ομόλογα του δημόσιου τομέα, δεν επιτρέπονται κατά τη διάρκεια περιόδου οριζόμενης από το διοικητικό συμβούλιο αγορές νέων εκδόσεων εταιρικών ομολόγων του δημόσιου τομέα ή εταιρικών ομολόγων του δημόσιου τομέα προσφερόμενων σε διαρκή βάση ούτε και αγορές εταιρικών ομολόγων του δημόσιου τομέα που έχουν εκδοθεί από την ίδια οντότητα ή από οντότητες που ανήκουν στον όμιλο του εκδότη και λήγουν σχεδόν ταυτόχρονα με τα εμπορεύσιμα χρεόγραφα που πρόκειται να εκδοθούν ή να προσφερθούν σε διαρκή βάση (ήτοι λήγουν ελάχιστο χρόνο πριν ή μετά από αυτά).
   Άρθρο 4
   Όρια αγορών
   1.   Στο πλαίσιο του προγράμματος CSPP εφαρμόζεται όριο εκφραζόμενο ως ποσοστό επί της έκδοσης ανά διεθνή αριθμό αναγνώρισης χρεογράφων (ISIN), κατόπιν ενοποίησης των διαθεσίμων σε όλα τα χαρτοφυλάκια των κεντρικών τραπεζών του Ευρωσυστήματος. Το όριο ως ποσοστό επί της έκδοσης ανέρχεται σε 70 % ανά ISIN για όλα τα εταιρικά ομόλογα εκτός των εταιρικών ομολόγων του δημόσιου τομέα.
   Σε ειδικές περιπτώσεις, συμπεριλαμβανομένων των εταιρικών ομολόγων του δημόσιου τομέα ή για λόγους διαχείρισης κινδύνου, μπορεί να ισχύει χαμηλότερο όριο. Η μεταχείριση των εταιρικών ομολόγων του δημόσιου τομέα πρέπει να συνάδει με τη μεταχείριση που τους επιφυλάσσεται στο πλαίσιο του προγράμματος PSPP.
   2.   Το Ευρωσύστημα εφαρμόζει πρόσφορες διαδικασίες πιστωτικού κινδύνου και δέουσας επιμέλειας για τα αποδεκτά εταιρικά ομόλογα σε συνεχή βάση.
   3.   Το Ευρωσύστημα καθορίζει πρόσθετα όρια αγορών για ομίλους εκδοτών βάσει ορίου αναφοράς σχετικού με την κεφαλαιοποίηση αγοράς του εκάστοτε ομίλου, προκειμένου να διασφαλίζεται διαφοροποιημένη κατανομή των αγορών όσον αφορά τους εκδότες και τους ομίλους εκδοτών.
   Άρθρο 5
   Αγοράστριες κεντρικές τράπεζες του Ευρωσυστήματος
   Οι κεντρικές τράπεζες του Ευρωσυστήματος που αγοράζουν εταιρικά ομόλογα στο πλαίσιο του προγράμματος CSPP περιλαμβάνονται σε κατάλογο που δημοσιεύεται στον δικτυακό τόπο της ΕΚΤ. Το Ευρωσύστημα εφαρμόζει σύστημα εξειδίκευσης της κατανομής των εταιρικών ομολόγων που αγοράζονται στο πλαίσιο του προγράμματος CSPP, βάσει της χώρας όπου βρίσκεται η καταστατική έδρα του εκδότη. Το διοικητικό συμβούλιο επιτρέπει κατά περίπτωση παρεκκλίσεις από το σύστημα εξειδίκευσης εάν η εφαρμογή του δυσχεραίνεται από αντικειμενικούς παράγοντες ή εάν οι παρεκκλίσεις είναι ενδεδειγμένες χάριν επίτευξης των γενικότερων στόχων νομισματικής πολιτικής του προγράμματος CSPP. Ειδικότερα, κάθε συγκεκριμένη κεντρική τράπεζα του Ευρωσυστήματος αγοράζει αποκλειστικά αποδεκτά εταιρικά ομόλογα που εκδίδονται από εκδότες με καταστατική έδρα σε συγκεκριμένα κράτη μέλη της ζώνης του ευρώ. Η γεωγραφική κατανομή των χωρών της καταστατικής έδρας των εκδοτών αποδεκτών εταιρικών ομολόγων σε σχέση με τις συγκεκριμένες κεντρικές τράπεζες του Ευρωσυστήματος περιλαμβάνεται σε κατάλογο που δημοσιεύεται στον δικτυακό τόπο της ΕΚΤ.
   Άρθρο 6
   Αποδεκτοί αντισυμβαλλόμενοι
   Αποδεκτοί αντισυμβαλλόμενοι για τους σκοπούς του προγράμματος CSPP, τόσο σε σχέση με συναλλαγές βάσει οριστικών πράξεων όσο και σε σχέση με συναλλαγές δανεισμού τίτλων στις οποίες χρησιμοποιούνται εταιρικά ομόλογα διακρατούμενα από το Ευρωσύστημα στα σχετικά χαρτοφυλάκια CSPP, είναι οι ακόλουθοι:

               α)

               οντότητες που πληρούν τα κριτήρια καταλληλότητας όσον αφορά τη συμμετοχή σε πράξεις νομισματικής πολικής του Ευρωσυστήματος σύμφωνα με το άρθρο 55 της κατευθυντήριας γραμμής (ΕΕ) 2015/510 (ΕΚΤ/2014/60)· και

               β)

               οποιοιδήποτε άλλοι αντισυμβαλλόμενοι χρησιμοποιούνται από κεντρικές τράπεζες του Ευρωσυστήματος για την επένδυση των χαρτοφυλακίων επενδύσεών τους σε ευρώ.

         Άρθρο 7
   Συναλλαγές δανεισμού τίτλων
   Οι κεντρικές τράπεζες του Ευρωσυστήματος που αγοράζουν εταιρικά ομόλογα στο πλαίσιο του προγράμματος CSPP διαθέτουν τους τίτλους που αγοράζονται βάσει του εν λόγω προγράμματος για δανεισμό, περιλαμβανομένων των συμφωνιών επαναγοράς, με σκοπό τη διασφάλιση της αποτελεσματικότητας του προγράμματος CSPP.
   Άρθρο 8
   Τελικές διατάξεις
   Η παρούσα απόφαση αρχίζει να ισχύει στις 6 Ιουνίου 2016.

      Βιέννη, 1 Ιουνίου 2016.

            Ο Πρόεδρος της ΕΚΤ

         Mario DRAGHI

      (1)  Απόφαση ΕΚΤ/2014/40 της Ευρωπαϊκής Κεντρικής Τράπεζας, της 15ης Οκτωβρίου 2014, σχετικά με την εφαρμογή του τρίτου προγράμματος αγοράς καλυμμένων ομολογιών (ΕΕ L 335 της 22.11.2014, σ. 22).

      (2)  Απόφαση (ΕΕ) 2015/5 της Ευρωπαϊκής Κεντρικής Τράπεζας, της 19ης Νοεμβρίου 2014, σχετικά με την εφαρμογή του προγράμματος αγοράς τιτλοποιημένων απαιτήσεων (ΕΚΤ/2014/45) (ΕΕ L 1 της 6.1.2015, σ. 4).

      (3)  Απόφαση (ΕΕ) 2015/774 της Ευρωπαϊκής Κεντρικής Τράπεζας, της 4ης Μαρτίου 2015, σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2015/10) (ΕΕ L 121 της 14.5.2015, σ. 20).

      (4)  Απόφαση ΕΚΤ/2014/34 της Ευρωπαϊκής Κεντρικής Τράπεζας, της 29ης Ιουλίου 2014, σχετικά με μέτρα που αφορούν στοχευμένες πράξεις πιο μακροπρόθεσμης αναχρηματοδότησης (ΕΕ L 258 της 29.8.2014, σ. 11).

      (5)  Απόφαση (ΕΕ) 2016/810 της Ευρωπαϊκής Κεντρικής Τράπεζας, της 28ης Απριλίου 2016, σχετικά με τη δεύτερη σειρά στοχευμένων πράξεων πιο μακροπρόθεσμης αναχρηματοδότησης (ΕΚΤ/2016/10) (ΕΕ L 132 της 21.5.2016, σ. 107).

      (6)  Κατευθυντήρια γραμμή (ΕΕ) 2015/510 της Ευρωπαϊκής Κεντρικής Τράπεζας, της 19ης Δεκεμβρίου 2014, σχετικά με την εφαρμογή του πλαισίου νομισματικής πολιτικής του Ευρωσυστήματος (ΕΚΤ/2014/60) (ΕΕ L 91 της 2.4.2015, σ. 3).

      (7)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).

      (8)  Κανονισμός (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (ΕΕ L 141 της 14.5.2014, σ. 1).

      (9)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).

      (10)  Κανονισμός (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ L 225 της 30.7.2014, σ. 1)

      (11)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).

      (12)  Κατάλογος με τις εν λόγω οντότητες δημοσιεύεται στον δικτυακό τόπο της ΕΚΤ (www.ecb.europa.eu).

      (13)  Κανονισμός (ΕΚ) αριθ. 3603/93 του Συμβουλίου, της 13ης Δεκεμβρίου 1993, για τον προσδιορισμό των εννοιών που είναι αναγκαίες για την εφαρμογή των απαγορεύσεων που αναφέρονται στο άρθρο 104 και στο άρθρο 104 Β, παράγραφος 1, της συνθήκης (ΕΕ L 332 της 31.12.1993, σ. 1).